
הכנסת העשרים
מושב שני
<פרוטוקול מס' 221>
מישיבת ועדת הכספים
יום שלישי, י"ז בטבת התשע"ו (29 בדצמבר 2015), שעה 10:00
<סדר היום:>
<הצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) (תעשייה עתירת ידע – הוראת שעה), התשע"ה-2015>
נכחו:

<חברי הוועדה:> 
משה גפני – היו"ר
באסל גטאס

יצחק וקנין

מיקי לוי 
אראל מרגלית
בצלאל סמוטריץ

רחל עזריה

ממלאי מקום:
איתן ברושי

עודד פורר

סתיו שפיר
<מוזמנים:> 
ליאת גרבר
​
- ממונה חקיקה, רשות המיסים, משרד האוצר 

צביקה לייבוביץ 

- מנהל אגף א' (עידוד השקעות הון), רשות המיסים, משרד האוצר

אמיר רשף 

- אגף התקציבים, משרד האוצר

מיכל גלברט

- רפרנטית תחום מו"פ והשכלה גבוהה, אגף התקציבים, משרד האוצר

אבי חסון

- המדען הראשי, משרד הכלכלה

אבירם ז'ולטי

- סגן המדען הראשי, משרד הכלכלה

שירה גולשטוף

- אחראית מחלקת תמריצי מס, משרד הכלכלה

צפריר נוימן

- עו"ד לשכה משפטית, מנהל מחלקת השקעות, משרד הכלכלה

אריאל חנוכה

- אגף תקצוב, הוועדה לתכנון ותקצוב של המועצה להשכלה גבוהה

עו"ד רעות בן נעם
- הלשכה המשפטית, הוועדה לתכנון ותקצוב של המועצה להשכלה גבוהה

דוד גבעון

- חבר דירקטוריון פורום MIT
דן וילנסקי

​- משקיע איגוד תעשיות האלקטרוניקה והתוכנה 

יקי ינאי


- יו"ר IATI – האיגוד הישראלי לתעשיות מתקדמות 

ספי זינגר 

- משרד המשפטים
<ייעוץ משפטי: >
אייל לב-ארי

<מנהל הוועדה:>
טמיר כהן
<רישום פרלמנטרי:>
תמר פוליבוי
<הצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) (תעשייה עתירת ידע – הוראת שעה), התשע"ה-2015>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. 

<מיקי לוי (יש עתיד):>
הממונה על הבנקים כל יום מופיעה בעיתונות הכלכלית, ראוי שהיא תבוא. כל יום היא מביאה דברים חדשים, ראוי שנשמע אותה. 

<טמיר כהן:>
אני יכול לעדכן אותך, שכל יומיים - - -

<היו"ר משה גפני:>
נדאג לזה, שהממשלה תפסיק עם המבול של הפניות האלה, אני מתפלץ מהן. 

<טמיר כהן:>
העניין מונח על שולחנה של הנגידה. 

<מיקי לוי (יש עתיד):>
תודה רבה. 

<היו"ר משה גפני:>
באמת צריך לזרז אותה. 

אנחנו מתחילים בהצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) (תעשייה עתירת ידע – הוראת שעה), התשע"ה-2015. 

<אמיר רשף:>
 הצעת החוק שמונחת על שולחן הוועדה עוסקת בעניין עידוד השקעות בחברות בתעשייה עתירת הידע, חברות ההיי-טק, ובפרט ההצעה מכוונת לחברות בשלב מאוד מאוד התחלתי של מחזור החיים שלהן, חברות בשלב ה-seed. 

אנחנו מזהים בשנים האחרונות ירידה בהשקעות באותן חברות, שהן למעשה העתיד של ההיי-טק הישראלי. זה נובע בין היתר מאיזושהי הסטה של השקעות של קרנות הון סיכון לחברות בשלבים יותר מתקדמים, ולכן החוק הקיים כבר, חוק האנג'לים שעבר עוד ב-2011, 2012 - - 

<היו"ר משה גפני:>
אפשר לא להשתמש במילה אנג'לים?

<אמיר רשף:>
אפשר, משקיעים פרטיים. 

<היו"ר משה גפני:>
אנג'לים זה מלאכים, נכון? מה יצא מהמלאכים האלה ב-2011, 2012 כשחוקקנו את החוק הראשון? קרה מהמלאכים האלה משהו, מה יצא מהם?

<אמיר רשף:>
יצא שמעל 100 חברות שההשקעות בהן - - -

<היו"ר משה גפני:>
אז אפשר להישאר עם בני אדם, לא עם מלאכים. לא קרה איזה שינוי דרמטי, למה באמת זה חוק האנג'לים?

<אמיר רשף:>
זה המונח השגור בתעשייה לאותם משקיעים פרטיים בחברות. 

<ליאת גרבר:>
כי הם מושיעים. 

<היו"ר משה גפני:>
זה לא נראה לכם קצת מוגזם, גם לאור הנסיבות? אגב, מה יצא באמת מהחוק ההוא? 

<אמיר רשף:>
יצאו 122 השקעות, בסכומים זה 500 מיליון שקל שאישרתם, ועם זאת אנחנו מזהים שהחוק בנוסחו הקיים מייצר איזושהי אי-ודאות למשקיע, שהיא הסיבה המרכזית לזה שאנחנו מביאים את התיקון הנוכחי שמובא בפני הוועדה. מלבד אי-הוודאות, אנחנו מזהים עוד כל מיני בעיות בחוק הקיים.

<היו"ר משה גפני:>
אגב, לפי החוק הזה הטיפול עובר למדען הראשי?

<אמיר רשף:>
לרשות לחדשנות, יש נושאים מסוימים פה - - 

<היו"ר משה גפני:>
שלא היה בחוק הקודם?

<אמיר רשף:>
היה. 

<היו"ר משה גפני:>
אין שינוי בעניין הזה?

<אמיר רשף:>
החוק הזה משותף לרשות המסים. 

<היו"ר משה גפני:>
זה בסדר, אבל נדמה לי שיש פה טיפול פרטני של המדען. 

<אמיר רשף:>
כן, יש. 

<היו"ר משה גפני:>
יש גם בחוק?

<אמיר רשף:>
כן, כן. 

מלבד חוסר הוודאות, בעיה נוספת היא איזשהו ניגוד עניינים. 

<היו"ר משה גפני:>
אגב, למה זה היה דחוף להביא את זה לפני האחד בחודש? 

<אמיר רשף:>
אני מיד אסביר, אדוני היושב ראש. 

<היו"ר משה גפני:>
אבל זה ברור שהיה דחוף. 

<אמיר רשף:>
כן. 

<היו"ר משה גפני:>
תצטרך לתת הסבר טוב בעניין הזה כי כדי לשים את זה על סדר-היום - - -

<אמיר רשף:>
אשלים עוד מילה לגבי הבעיות בחוק בנוסחו הקיים. הוא יצר איזשהו ניגוד עניינים בין החברות למשקיע. החברה למעשה, כדי שההשקעה בה תוכר כהוצאה מוכרת, מוגבלת בהכנסות שהיא יכולה להגיע אליהן, והחברה מן הסתם רוצה להגדיל את ההכנסות שלה כמה שיותר. 

מלבד התיקונים להגברת אי-הוודאות ועוד כמה ליקויים שמצאנו בחוק הקיים, החוק הקיים הוא הוראת שעה, והוא מסתיים בסוף 2015, ולכן כדי לייצר את ההמשכיות, אנחנו מבקשים להאריך את הוראת השעה. 

<היו"ר משה גפני:>
להאריך את הוראת השעה? 

<ליאת גרבר:>
אנחנו בעצם יוצרים מסלול נוסף, המסלול הקיים ממשיך בחוץ לארץ, והוא עומד להסתיים. 

<אמיר רשף:>
שני המסלולים יחולו עד סוף 2019. 

<ליאת גרבר:>
המסלול הקיים מסתיים בסוף השנה, אנחנו מבקשים להאריך אותו עד סוף 2019. 

<היו"ר משה גפני:>
זה היה בחוק ההסדרים שלהם, של יאיר לפיד ושל מיקי לוי. 

<אמיר רשף:>
של 2014-2013. לא, התיקון שמונח לפני הוועדה - - 

<היו"ר משה גפני:>
זה היה בחוק ההסדרים שלהם?

<אמיר רשף:>
כן, בחוק ההסדרים של 2014-2013. 

<היו"ר משה גפני:>
ככה כמות שהוא או שיש בו שינויים ושיניתם משהו?

<אמיר רשף:>
לא, אותו הנוסח. 

<היו"ר משה גפני:>
למה זה בא 2014-2013, הרי החוק הקודם עדיין היה תקף?

<אמיר רשף:>
לא, אבל כבר אז זיהינו את הכשלים במסלול הקיים ורצינו לייצר לידו עוד מסלול. 

<היו"ר משה גפני:>
אז אתם תסבירו מה השינויים שאתם עושים. 

<אמיר רשף:>
מלבד הארכת הוראת השעה, אנחנו משאירים את המסלול הקיים, נותנים לו לחיות לעוד ארבע שנים ומייצרים לידו מסלול, שבו רמת הוודאות למשקיע היא גבוהה יותר, הוא יידע כבר בתחילת הדרך אם הוא עומד בכללי ההשקעה הנדרשים או אם הוא לא עומד, והוא לא יצטרך לחכות כל פעם לסוף שלוש שנות - - - 

<היו"ר משה גפני:>
אבל אתה מדבר יותר מדי בסיסמאות, בגלל שזה חוק שחשוב להיכנס לפרטים שלו. יש מישהו שרוצה להתייחס לנושא הכללי?

<עודד פורר (ישראל ביתנו):>
יש שאלות לגבי הפרטים, אבל אולי אחרי שהם יציגו.

<היו"ר משה גפני:>
אז נתחיל בפרטים, בגלל שזה חוק של פרטים. אם כבר הורדנו את המילה אנג'לים, לא נשארה שום סיסמה, אז עכשיו רק הפרטים. בבקשה, הקראה והסבר, שלכל דבר תהיה התייחסות. 

<ליאת גרבר:>
בוודאי. אני קוראת:

"הצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) 
(תעשייה עתירת ידע – הוראת שעה), התשע"ה–2015".
<היו"ר משה גפני:>
למה הוראת שעה? למה אחרי שלוש, ארבע שנים אי אפשר לעשות את זה קבוע, איפה הבעיה? יש משהו שלא יודעים עוד בוודאות?

<מיכל גלברט:>
העניין הוא שאנחנו באים לפתור איזושהי בעיה שאנחנו מזהים אותה היום, והיא בשנים האחרונות, שזאת השקעה בחברות ה-seed. יכול להיות שבשנת 2019 הבעיה הזאת כבר תרד ותפחת, ולא יצטרכו את התמריצים האלה. אנחנו נבחן מה היקף הבעיה גם בשנים קדימה, ואז אנחנו נבחן האם להפוך את זה מהוראת שעה לחוק. 
<היו"ר משה גפני:>
למה אי אפשר לעשות חוק קבוע ולקחת את הפרטים שמהם אתם חוששים, ולהגיד שזה ייבחן ב-2019?

<מיכל גלברט:>
כי אם לא תהיה בעיה בהשקעה בחברות ה-seed וההשקעות דווקא יגעו, אם זה על ידי השוק הפרטי, אנחנו לא רואים צורך לתת תמריצים שהמשקיעים ילכו לאפיק הזה. 

<אמיר רשף:>
ככלל, מדובר פה בהטבות מס. הטבות מס, אנחנו מעדיפים לבחון כמה שנים לאור האפקטיביות, האם הן השיגו - - - 

<היו"ר משה גפני:>
אבל היו שלוש, ארבע שנים שכבר היה, ואתה אמרת שהיו הרבה השקעות. 

<אמיר רשף:>
לא אמרתי שהיו הרבה, אמרתי שהיו 122 ב-500 מיליון. 

<היו"ר משה גפני:>
הגענו עד למלאכים. אתה הסברת שזה מאוד חשוב. 

<אמיר רשף:>
ההיי-טק הישראלי צריך יותר מזה, ולכן אנחנו גם מאריכים את זה וגם - - -

<היו"ר משה גפני:>
נחליט בהמשך.

<אמיר רשף:>
אבל עם זאת, אנחנו מבקשים לקבוע את זה כהוראת שעה. 

<היו"ר משה גפני:>
אני סבור שאם מדובר בתוכנית שהיא תכנית טובה, הנושא של עידוד המשקיעים ועידוד החברות הוא נושא מרכזי בכלכלה הישראלית, כמו בכל מדינה הנושא הזה הוא מרכזי. אם זה הצליח, אפילו הצליח באופן לא דרמטי, צריך לעשות את זה כהוראת קבע ולדעת מה החששות שאנחנו חוששים ב-2019, ולהן לשים הגבלה בחוק, אבל למה זה צריך להיות הוראת שעה? הוראת שעה יוצרת אי-ודאות אצל משקיעים. 

<דן וילנסקי:>
יחסית לפוטנציאל, זה לא הצליח. 

<היו"ר משה גפני:>
אז זה לא יקרה? מה אמרת?

<דן וילנסקי:>
אני אמרתי שהמתכונת הישנה, בלי השינוי כמו שמוצע עכשיו - - -

<היו"ר משה גפני:>
אני לא חולק על השינוי, אני רק שואל למה הוראת שעה. 

<דן וילנסקי:>
לזה אני לא מומחה. 

<היו"ר משה גפני:>
אם אתה היזם, אתה רוצה שתהיה לך ודאות. 

<קריאה:>
שיהיה קבוע, ואחר כך אם תהיה בעיה, יבטלו. 

<מיקי לוי (יש עתיד):>
משרד האוצר, מה אתם אומרים, הוראת שעה או קבוע?

<אמיר רשף:>
אנחנו מעדיפים את זה כהוראת שעה. 

<היו"ר משה גפני:>
מה שאתם מעדיפים לא רלוונטי, מי שמחליט זה אנחנו, תצטרכו לשכנע אותנו. 

<אמיר רשף:>
התבקשנו להכין את עמדתנו. 

<ליאת גרבר:>
שוב, זה לא יוצר אי-ודאות למשקיעים, כי ברגע שהמשקיע השקיע, הוא את ההטבה שלו מקבל. כשזה נגמר, זה לא שיש משקיעים שאין להם ודאות. העניין הוא שצריך באמת לבחון אם הדבר הזה נחוץ ואם הדבר הזה עובד, כי דרכן של הוראות שעה, צריך לראות אם בסוף הן השיגו את המטרה שלהן, כן או לא. 

<היו"ר משה גפני:>
היתה הוראת שעה, אנחנו לא מתחילים עכשיו הוראת שעה, אבל לא משנה, נראה מה החוק, נדבר על פרטיו. אני אומר מראש, שהמציאות הזאת שבאים פעם שנייה, אחרי שלוש, ארבע שנים, ואומרים עוד הפעם הוראת שעה, זה נראה לא רציני. 

<רחל עזריה (כולנו):>
אבל כבוד היושב ראש, התחום הזה הוא תחום מתפתח, זה בעצם סוג של ניסוי וטעיה, וגם בכל העולם ההשקעות והמיסוי, הכול משתנה, ואנחנו כאילו צריכים להיות כל הזמן מאוזנים. 

<היו"ר משה גפני:>
כל העולם זאת אמירה מאוד גדולה, בדקת בזימבבואה מה המצב? מה זה כל העולם? בכל העולם יש חוקים מהסוג הזה, שהם חוקי קבע, לא הוראת שעה. 

<עודד פורר (ישראל ביתנו):>
האמת היא שהניסיון מלמד, שבמדינת ישראל הזמני הוא הכי קבוע. אולי עדיף שזה יישאר הוראת שעה, וכל הזמן הם יחדשו אותה. 

<היו"ר משה גפני:>
בואו נתקדם, נראה על מה אנחנו מדברים, אולי אתם צודקים, אולי לא, אבל תהיו פתוחים לשמוע גם אותנו. 

<ליאת גרבר:>
תמיד. 

<היו"ר משה גפני:>
זו היסחפות. 

<ליאת גרבר:>
רוב הזמן. 

	1.
	בחוק המדיניות הכלכלית לשנים 2011 ו-2012 (תיקוני חקיקה), התשע"א–2011‏ (להלן – החוק העיקרי), בסעיף 19(א), אחרי ההגדרה "חוק לעידוד מו"פ" יבוא:

	
	
	""המדען הראשי" – המדען הראשי במשרד הכלכלה;".


<צפריר נוימן:>
כזכור, באוגוסט תוקן חוק לעידוד מחקר ופיתוח, ותקום אחרי האחד בינואר הרשות. 

<היו"ר משה גפני:>
חוק חשוב שהעברנו. 

<צפריר נוימן:>
ולכן במקום "המדען הראשי" צריך להיות "ראש הרשות", כמשמעו בחוק לעידוד מו"פ. 

<היו"ר משה גפני:>
זאת אומרת שמה שמשנים פה זה רק את המינוח. 
<ליאת גרבר:>
כן. 

	2.
	בסעיף 20 לחוק העיקרי – 

	
	
	(1)
בסעיף קטן (א) –

	
	
	
	(א)
במקום ההגדרה "השקעה מזכה" יבוא:

	
	
	
	
	""השקעה מזכה" – השקעה במזומן של משקיע בחברת מטרה או בחברה מתחילה בשנת מס כלשהי, אשר בשלה הוקצו לו מניות בחברת המטרה או בחברה המתחילה, לפי העניין".


התיקון כאן גם מוסיף את החברה המתחילה, זאת אומרת אנחנו משאירים את המסלול הקיים, שנקרא חברת מטרה, ומוסיפים את החברה החדשה, שנקראת החברה המתחילה, ובנוסף הוספנו שההשקעה צריכה להיות במזומן, וזה כדי לדאוג שלא יהיה מצב שמשקיע מקבל מניות, והוא לא שם את הכסף בחברה ונעשה פה איזשהו תכנון, אלא שהכסף קודם כל יוזרם לחברה, יתקבלו המניות. 

<היו"ר משה גפני:>
אתם מוסיפים חברת מטרה. 

<ליאת גרבר:>
חברה מתחילה אנחנו מוסיפים. 

<עודד פורר (ישראל ביתנו):>
מה הדוגמאות של משקיע שהשקיע שלא במזומן?

<ליאת גרבר:>
שיש לו נגיד איזשהו חוב, הוא אומר: אני עכשיו משקיע, תנו לי את המניות, אני אשלם לכם במועד מאוחר יותר ויש לו בעצם איזשהו חוב לחברה, הוא מקבל את ההטבה. 

<אמיר רשף:>
הוא באמת השקיע. 

<קריאה:>
יש פה הפרדה בין חתמה על חוזה ההשקעה לבין התזרים, הזרמת הכסף לידי - - -
<עודד פורר (ישראל ביתנו):>
אבל אם הוא משקיע בשווה כסף, בזה שהוא מעמיד כוח אדם לחברה? 

<צביקה לייבוביץ:>
אז המטרה היתה שיוזרם כסף מזומן תוך החברה, כדי שהיא תוכל להתפתח. 

<היו"ר משה גפני:>
אז למה דווקא מזומן?

<ליאת גרבר:>
נזכור שהוא מקבל הטבה, שאחר כך הוא מקבל את זה כהוצאה. 

<היו"ר משה גפני:>
ולמה לא שווה כסף?

<אראל מרגלית (המחנה הציוני):>
כי אז אפשר להתחיל לשחק משחקים. 

<היו"ר משה גפני:>
מה למשל?

<אראל מרגלית (המחנה הציוני):>
למשל מישהו ישים אותך במשרד שלו ויגיד לך שאתה תקבל שכר דירה במחיר כזה או אחר והוא ייקח לך - - -

<היו"ר משה גפני:>
עד היום זה לא היה בכלל. 

<ליאת גרבר:>
לא, זה היה, היתה הגדרה של השקעה מזכה. 

<צביקה לייבוביץ:>
למעשה, אנחנו לא משנים פה הגדרה חדשה, אלא פשוט מבהירים וסוגרים איזושהי אופציה, שנתקלנו בה בעבר במקרים מועטים, של פרשנות כזאת או אחרת. כלומר, אנחנו מחברים את זה שמועד ההשקעה היה המועד שבו הונפקו המניות, הוזרם הכסף לתוך החברה, ואז הכול תקין וממשיכים הלאה. 

<היו"ר משה גפני:>
אבל היתה תקלה עם שווה כסף? בגלל שקודם שווה כסף גם - - -

<צביקה לייבוביץ:>
המילה הכתובה היתה הסכום ששולם, כלומר גם פה היתה הכוונה, לא פתחנו את זה לשווה כסף. 

<היו"ר משה גפני:>
כי אתם מוחקים את זה. 

<קריאה:>
אנחנו מבהירים שהסכום ששולם הוא רק שולם במזומן. 

<היו"ר משה גפני:>
אתם כותבים רק מזומן. 

<אייל לב-ארי:>
המהות שהשתנתה בהגדרה, חוץ מהחברה המתחילה, היא השקעה במזומן. אתם חידדתם שההשקעה שצריכה להיעשות צריכה להיות רק במזומן ולא בשווה כסף, וגם תמורת מניות, כמובן של החברה - - - 

<ליאת גרבר:>
קודם היה כתוב סכום ששולם, אבל אנחנו רוצים להבהיר שהמועד שבו הוא משקיע נגמר ברגע שהוא שם את הכסף ומקבל את המניות. 

<היו"ר משה גפני:>
אבל למה הורדתם את שווה כסף?

<ליאת גרבר:>
לא היה שווה כסף, זה לא שהיה. פשוט לא היה ברור מתי. 

	"
	
	(ב)
בהגדרה "חברת מטרה" – 

	
	
	
	(1)
בפסקה (2), במקום "היחיד" יבוא "המשקיע";

	
	
	
	(2)
בפסקה (4), במקום "בשנה שבה שולם סכום ההשקעה המזכה" יבוא "בשנה שבה חל מועד ההשקעה".


אנחנו הוספנו כאן אפשרות להשקיע באמצעות שותפות של יחידים, ולכן זה לא צריך להיות יחיד, אלא משקיע, כי ההשקעה יכולה להיות גם באמצעות שותפות. 

<קריאה:>
זה בהמשך. 

<ליאת גרבר:>
נכון, זה יבוא בהמשך, אני מסבירה למה אמרנו משקיע במקום יחיד. 

<עודד פורר (ישראל ביתנו):>
זאת אומרת שיכולה לבוא קבוצה של יחידים? 

<ליאת גרבר:>
נכון מאוד. 

זה שינוי בחברה הקיימת, חברת מטרה, שגם בה יוכלו להשקיע לא רק יחידים, אלא גם שותפות. 

<יקי ינאי:>
אני יושב ראש משותף של איגוד התעשיות המתקדמות הישראלי. אנחנו מייצגים מחברות הסטרטאפ עד קרנות הון סיכון, דרך חברות המולטי-נשיונל, בערך 700 חברות. אני חושב ששווה לשקול את הנושא גם כן של אנשים שישקיעו בקרנות הון סיכון, שעיקר השקעתן יהיה בתחום ה-seed, זאת אומרת: אם אני משקיע ישירות דרך חברה או שותפות זה חל, והשאלה אם יש מקום לבחון את זה גם אם אני משקיע עכשיו לקרן הון סיכון, שאתם מגבילים אותה, שעיקר השקעתה יהיה בשלב הseed, זה גם ייחשב כהשקעה מזכה. 

<אראל מרגלית (המחנה הציוני):>
ואיך תבדיל בין קרן שמשקיעה גם ב-seed וגם ב-late stage?

<יקי ינאי:>
צריך להגיד שקרנות שצריכות לעבוד בצורה ברורה, שעיקר השקעתן – אתם תקבעו, 50%, 75%, 100% משקיעות בתחום הזה. לי יש עניין אחד, להכניס כסף לתעשייה, ואם אתה כמשקיע מעדיף להשקיע דרך קרן ולפזר את הסיכון שלך - - -

<עודד פורר (ישראל ביתנו):>
קרן שמשקיעה רק ב-seed למשל. 

<אראל מרגלית (המחנה הציוני):>
בצרפת עשו את הדבר הזה, זה נקרא FSPIC. אנחנו עזרנו להם עם הרעיון הזה של המדען הראשי, אבל הם המציאו את הדבר הזה. הם עשו שני מסלולים – מסלול אחד לאנשים אינדיבידואלים, מה שנקרא פה חוק האנג'לס; ודבר שני שהם עשו לגורמים מוסדיים, שלאו דווקא מוכרים למס, כלומר יש קרנות פנסיה שלא משלמות מס. זה באמת הגדיל את ההשקעה בחברות seed בצרפת. שר הכלכלה, מקרון - - -

<היו"ר משה גפני:>
אתה תומך במה שהוא אומר?

<אראל מרגלית (המחנה הציוני):>
אני בניגוד עניינים, אני לא יכול להגיב על זה. אני לא יודע אם זאת היתה מטרת החוק, יכול להיות שצריכים לחוקק חוק אחר, שמתייחס גם לדבר הזה. 

<היו"ר משה גפני:>
אבל למה לא פה? מה אתם אומרים על מה שהוא אמר? יש עניין שישקיעו כאן. 

<ליאת גרבר:>
אנחנו התייחסנו לעיקרון ההשקעה של יחידים. אמרנו שיחידים או שמשקיעים באמצעות עצמם, או באמצעות שותפות. ברגע שזאת קרן וזאת חברה, זה כבר עולם אחר. 

<איתן ברושי (המחנה הציוני):>
פעם אמרו ארץ אוכלת יושביה, עכשיו יכולים להגיד ארץ אוכלת יזמיה. 

<היו"ר משה גפני:>
למה? החוק הזה דווקא - - 

<מיקי לוי (יש עתיד):>
- - החוק הזה הוא מצוין. 

<איתן ברושי (המחנה הציוני):>
לא אמרתי על החוק הזה, ראיתי שהממשלה עשתה הקלה לעסקים קטנים. עכשיו היא מקלה, אז היא מתפארת שהיא הקלה, מראש זה לא היה צריך לקרות. 

<מיקי לוי (יש עתיד):>
יכול להיות שאם תרצה להרחיב את זה, נרחיב את זה בדרך אחרת. 

<אראל מרגלית (המחנה הציוני):>
מה דעתו של המדען הראשי?

<מיקי לוי (יש עתיד):>
אבל אל תפילו את החוק הזה, שהוא מאוד חשוב. 

<היו"ר משה גפני:>
מה שאפשר לעשות ועומד במטרות של החוק הזה, צריך לעשות. מה שלא, לא. 

<אראל מרגלית (המחנה הציוני):>
אני רוצה להסביר את הבעיה. הרבה מאוד אנשים פרטיים רואים שיש הצלחות מדי פעם בהייטק וגם כן רוצים להשקיע. יש עם זה גם בעיה, למה? כי ברגע שבן-אדם שאין לו מספיק, מה שנקרא הון פנוי, מתחיל לפזר את השקעותיו בחברות סטרט-אפ, הוא לומד מהר מאוד, שיש סיפורי הצלחה, אבל יש גם הרבה מאוד דברים שלא מצליחים, ואז הוא עלול למצוא את עצמו במקום, שמישהו מספר לו שהוא המציא תרופה לסרטן והוא משקיע בזה, ומהר מאוד הוא רואה שהדברים הם קשים. 

לכן, גם כשעושים את הדברים האלה, צריכים גם להגן על המשקיעים. לקרנות הון סיכון אסור לקחת כסף ממה שנקרא משקיע שהוא לא sophisticated, מתוחכם מספיק, כלומר אם נניח הצלחת לחסוך אחרי הצבא 100,000 שקל ואתה בא להשקיע ואומר: אני רוצה להשקיע 50,000 שקל מחסכונותיי באיזה חברה, אסור למשקיע מקצועי לקחת ממך כסף, כי אתה לא משקיע מקובל, זה חלק מהחוק. אבל הרעיון – ואני פה הקמתי קרנות ואני לא יכול להצביע על הדבר הזה, אני רק אומר שהרעיון הוא רעיון בריא. אני לא יודע אם זאת היתה כוונת החוק הזה, מה שצריך לוודא זה שכשאנשים נכנסים, בין אם זה בקרן ובין אם אלה קרנות באופן אישי, שיש מנגנון שטיפה מסנן כדי להגן עליהם מפני עצמם. 

<היו"ר משה גפני:>
אבי, מה אתה אומר על ההצעה שלו?

<אבי חסון:>
אני חושב שההצעה בהחלט ראויה לבחינה, אבל זה עולם תוכן אחר. החוק הזה מכוון לתסריטים מסוימים ולקבוצת משקיעים מסוימים, והוא מתמקד בהם. התוספת של שותפות למשל, פשוט נועדה לפתור משהו טכני בעיקרו, שאומר במקום ששני משקיעים פרטיים, יחידים יבואו כנפרדים, יבואו ביחד ונכיר בזה. עולם של פטורים, הקלות במסים למשקיעים בקרנות, שכוללים גם משקיעים מוסדיים וגם משקיעים פרטיים ראוי לבחינה, גם המדינה והוועדה הזאת אפילו לאורך השנים אישרו מדיניות – אני חושב שזה נושא שראוי לבחינה. אני לא בטוח שזאת האכסניה המשפטית שלו, אבל בדיון משותף ובתיאום משותף - - - 

<היו"ר משה גפני:>
יחידים, לא חברות, שמשקיעים בקרנות הון סיכון?

<אבי חסון:>
זה לא מכוסה כאן. 

<היו"ר משה גפני:>
אבל בחוק הזה, יחידים, לא חברות, לא שותפויות. 

<אבי חסון:>
לא מתייחס. 

<היו"ר משה גפני:>
אנחנו נתייחס, אני עכשיו מתייחס. אני שואל האם אי אפשר להכניס בתוך החוק – והוא עומד במטרות שלו – יחידים שמשקיעים בקרנות הון סיכון.

<אבי חסון:>
יקי ענה מראש למה שאני אגיד, אבל בכל זאת את הדבר הזה קל להגיד וקשה למדוד. כשאתה מסתכל על הקרנות והגוף, בדרך כלל יש להן תמהיל של השקעות. הם משקיעים בחברות בשלבים שונים, בתחומים שונים וכן הלאה, ואז לא פשוט למדוד את עיקר הפעילות, והאם ההשקעה של המשקיע הפרטי, למשל, הלכה לאותה נקודה, או אולי התרכזה בחברות בוגרות. זאת לא מטרת ההטבה הזאת. אפילו אם מסתכלים לא ברמה הטכנית, אלא ברמת המטרה, יכול להיות הבדל. בהחלט יכול להיות שיש מקום לבוא ולבחון משהו ייעודי לטובת העניין הזה, אבל פה המטרה היא בפירוש להכניס את הקהלים האלה, שהיום לא שחקנים דווקא מאוגדים ומקצועיים לתוך העולם - - - 

<אראל מרגלית (המחנה הציוני):>
אני מסכים אתך, זה חוק אחר, רק צריך להבין שכשאינדיבידואל משקיע בחברה, אלא אם כן יש לו יחסית הרבה מאוד כסף, הוא יכול להיכנס בשלב ה-seed ולקבל אחוזים יחסית גבוהים, וזה יפה מאוד, אבל אחר כך יש עוד סיבוב ועוד סיבוב ועוד סיבוב, ואם לאינדיבידואל הזה אין מספיק כסף כדי להגן על ההחזקה שלו, יוצא שהוא מידלדל, וגם אם החברה מצליחה, הוא מידלדל לגמרי. 

<היו"ר משה גפני:>
אראל, אתה כל הזמן מתריע על העניין הזה. המטרה שלנו זה לגרום לכך שבכל קנה מידה, בכל פרמטר שאנחנו בוחנים, צריך לגרום לאנשים להשקיע כאן ולהשקיע, מן הגורן ומן היקב. אם יש חוק שאנחנו מחוקקים עכשיו, שהוא עוזר ליחידים, אם אפשר להכניס, לפחות חלק מהעניין הזה, לא לחכות עד שיבוא עוד חוק – בסדר, זה חוק אחר, מתי יבוא חוק אחר? ייקח זמן. 

<עודד פורר (ישראל ביתנו):>
אם יש קרן ש-100% ממנה מושקעת בזה, מה המניע?

<אמיר רשף:>
אדוני היושב ראש, בחוק הקיים, זה שהוראת השעה שלו מסתיימת ב-31 בדצמבר, יש סעיף שמאפשר גם לחברות להשקיע - - -

<היו"ר משה גפני:>
ובחוק החדש?

<אמיר רשף:>
בחוק החדש הוראת שעה של הסעיף הזה - - -

<היו"ר משה גפני:>
עוד הפעם הוראת שעה, לא החלטנו שזאת הוראת שעה, כתוב הוראת שעה, לא החלטנו. 

<אמיר רשף:>
אנחנו לא מאריכים את הוראת השעה. 

<היו"ר משה גפני:>
למה מוציאים את זה?

<אמיר רשף:>
לא ביקשנו להאריך את זה, הסיבה היא שעד היום יש חברה אחת שפנתה לקבל - - -

<היו"ר משה גפני:>
אני שואל למה, למה. אתם כל הזמן עונים תשובות, התשובות האלה מרגיזות. אנחנו לא ביקשנו, ככה אתם אומרים עכשיו, להאריך את הוראת השעה על חברות. תודה רבה, אני יודע, אני מבקש להכניס את החברות כמו שהיה קודם. תגידו למה לא. אתם יודעים מה, אין לכם אישור לעשות את זה, אנחנו נכניס.  

<ליאת גרבר:>
האופן שבו עשינו את זה – זה שהתלבשנו על החוק הקיים.

<היו"ר משה גפני:>
ולמה הורדתם את החברות?

<ליאת גרבר:>
לא הורדנו, אנחנו פשוט לא הארכנו. 

<עודד פורר (ישראל ביתנו):>
זה אותו דבר. 

<היו"ר משה גפני:>
נכון שלא למדתי "ליבה", נכון, אבל לא הארכנו והורדנו, אמר לי המורה שלי בחינוך העצמאי שהתוצאה היא אותה תוצאה. למה לא להאריך?

<אראל מרגלית (המחנה הציוני):>
אני יורד לדבר על ירושלים. 

<היו"ר משה גפני:>
מאה אחוז, דבר על ירושלים ואנחנו נדבר בינתיים על החברות. אני מבקש להוסיף את מה שהיה בחוק הקודם גם כאן. 

<ליאת גרבר:>
אנחנו הסברנו שפנתה חברה אחת במסלול הזה בכל התקופה, מה שאומר שכנראה זה לא משהו שהיה לו באמת תוחלת. 

<עודד פורר (ישראל ביתנו):>
והיא קיבלה החברה הזו? 

<קריאה:>
היא קיבלה אישור, אבל היא לא מימשה אותו.  

<צביקה לייבוביץ:>
בזמנו, בחוק הקודם, המטרה היתה אחרת, החוק במהותו דיבר על יחידים, אך ורק יחידים. לגבי חברות הוסף סעיף 21 שם, שהמטרה שלו היתה שונה. 

<עודד פורר (ישראל ביתנו):>
לדעתי אתם מתבלבלים במטרה של החוק. המטרה של החוק היא להזרים יותר כסף לחברות סטרטאפ, זאת המטרה של החוק, לא לתת ליחידים הטבת מס או לחברות הטבת מס או למשהו אחר. המטרה היא להזרים יותר כסף לחברות סטרטאפ. אם תגידו שבכך שאנחנו מאפשרים לחברות גם להשקיע, אנחנו לא מזרימים יותר כסף לחברות סטרטאפ, אז באמת אנחנו לא עומדים במטרה של החוק. זאת המטרה של החוק, המטרה של החוק היא לא לתת הטבות מס. 

<אמיר רשף:>
אפשר להאריך. 

<באסל גטאס (הרשימה המשותפת):>
מה חושב על זה המדען הראשי?

<היו"ר משה גפני:>
הוא אמר שזאת אכסניה אחרת, חוק אחר, ואני טוען: למה אכסניה אחרת? אם אפשר לשים את זה פה, זה צריך להיות פה. הוא דיבר על קרנות הון סיכון. 

<אבי חסון:>
לגבי החברות, לי אין התנגדות לזה. 

<היו"ר משה גפני:>
אז תוסיפו את החברות, הוספנו. 

<ליאת גרבר:>
כשנגיע לסעיף של הוראת השעה, נוסיף. 

<היו"ר משה גפני:>
הוספנו, למה אמרתי שאתם לא משתפים פעולה? כל הכבוד. 

<באסל גטאס (הרשימה המשותפת):>
יש לך קסם אדוני...

<היו"ר משה גפני:>
עודד אמר נכון, המטרה כאן זה לא לתת הטבת מס ליחידים או הטבת מס לחברות. המצב הוא לא טוב, המצב הוא שאנשים משקיעים בחוץ. 

<ליאת גרבר:>
אני קוראת סעיף (ג) בעמוד 685:

	"
	(ג)
אחרי ההגדרה "חברת מטרה" יבוא:

	
	
	""חברה מתחילה" – חברה שהתאגדה בישראל ושהשליטה על עסקיה וניהולם מופעלים בישראל, שמתקיימים לגביה כל אלה:

	
	
	
	(1)
במועד ההשקעה טרם חלפו 48 חודשים מיום התאגדות החברה, ואם החברה קיבלה סיוע במסגרת מסלול שמפעיל המדען הראשי, המיועד לסיוע לחברות מתחילות ואשר הממונה על התקציבים במשרד האוצר ומנהל רשות המסים אישרו כי ייעודו כאמור – טרם חלפו 12 חודשים מתום תקופת הסיוע במסגרת המסלול האמור או 48 חודשים מיום התאגדות החברה, לפי המאוחר".


<אמיר רשף:>
צריך להגיד שזה המסלול החדש, ההגדרות של חברה מתחילה זה מה שיוצר את המסלול החדש. 

<ליאת גרבר:>
אנחנו מחפשים חברות שהן חברות מתחילות יחסית, ולכן הגבלנו את התקופה ל-48 חודשים. 

<היו"ר משה גפני:>
אנחנו מדברים על 48 חודשים, שזאת ההגדרה של חברה מתחילה. למה קבעתם 48 חודשים, למה לא 47, למה לא 49?

<קריאה:>
כי זה יחסית בתחילת הדרך. 

<היו"ר משה גפני:>
לא היה משהו אלא זאת הערכת זמן. 

<אמיר רשף:>
- - - ויש גם אפשרות 12 חודשים מיום הסיוע, המאוחר מבין השניים. 

<באסל גטאס (הרשימה המשותפת):>
אבל לפעמים אתה יודע, אני יודע וכל מי שעסק בחברות סטרטאפ יודע, שיום ההתאגדות הוא לא המשמעותי ביותר. הוא משמעותי ביותר אולי אם תיקח milestone בחיי החברה עצמה. לפעמים חברות מתאגדות, ועד שבכלל מקבלות – אולי בזמן שהיא קיבלה אישור עוסק מורשה או משהו כזה. 

<אמיר רשף:>
במועד ההשקעה טרם חלפו ארבע שנים, יכול להיות שהיא קמה והתחילה לייצר משהו. 

<עודד פורר (ישראל ביתנו):>
אבל למה 12 חודשים? על איזה סיוע מדובר ב-12 חודשים?

<צפריר נוימן:>
כמו שציינו, יש לנו במדען הראשי מגוון מסלולים שמיועדים לסייע לחברות מהסוג הזה, מסלולים כגון תכנית החממות. במסגרת תכנית החממות יש מגבלות מסוימות, שחלות על החברות כדי להיכנס למסלולים האלה, ולכן יוצא שבגלל מגבלות שלנו במסלולים, בסופו של דבר מול חברה שלא עברה במסלול הזה, הם ייפגעו בדבר הזה, ולכן נתנו פה הקלה לחברה שכבר נמצאת במסלול החממות. 

<היו"ר משה גפני:>
12 חודשים. 

<צפריר נוימן:>
בדיוק, או כל מסלול שיהיה מיועד לעזור לחברות מהסוג הזה. 

<באסל גטאס (הרשימה המשותפת):>
כל פעם שאנחנו משתמשים עכשיו במילה "המדען הראשי", אנחנו מתכוונים לרשות?

<היו"ר משה גפני:>
זה תוקן כבר בסעיף הראשון. 

<צפריר נוימן:>
אני אחדד רק את הסוגיה הזאת, בדיוק דיברתי על זה לפני שנכנסת. יש מקומות שבהם יהיה כתוב ראש הרשות, כי הרשות היא זאת שמפעילה את אותן פעולות. בנושאים של קביעת מדיניות או התייעצות של מנהל רשות המסים או שר האוצר, הם נעשים עם המדען הראשי, כי זה בשכבה שלו כמתווה מדיניות, שזאת הסמכות שהוא קיבל במסגרת החוק. 

<ליאת גרבר:>
אני ממשיכה:

	
	"(2)
היקף המכירות הכולל של החברה מיום התאגדותה עד למועד ההשקעה לא עלה על ארבעה וחצי מיליון שקלים חדשים, והיקף המכירות בכל אחת משנות המס שקדמו למועד ההשקעה לא עלה על שני מיליון שקלים חדשים; לעניין זה יראו חלק משנת מס כשנת מס".


בעצם פסקאות (2), (3) ו-(4) שאני תיכף אקרא נועדו להבטיח, שזאת באמת חברה שהיא יחסית חדשה וצעירה, והיקף המכירות וההוצאות וההשקעות שלה הוא לא מאוד משמעותי, כי אנחנו בעצם מנסים לאפיין כאן את חברות ה-seed, את החברות החדשות. 

"(3)
סך כל הוצאות החברה מיום התאגדותה עד למועד ההשקעה לא עלה על שנים עשר מיליון שקלים חדשים, וסך כל הוצאותיה בכל אחת משנות המס שקדמו למועד ההשקעה לא עלה על שלושה מיליון שקלים חדשים; לעניין זה יראו חלק משנת מס כשנת מס;

	
	(4)
היקף ההשקעות בחברה וההלוואות שניתנו לה מיום התאגדותה עד למועד ההשקעה, ובכלל זה סכום ההשקעה המזכה, אינו עולה על שנים עשר מיליון שקלים חדשים;

	
	(5)
רואה החשבון של החברה אישר כי מתקיימים בחברה, במועד ההשקעה, התנאים שבפסקאות (1) עד (4); 
(6) עד מועד ההשקעה התקבל אישור המדען הראשי לאותה שנת מס, כי מתקיימים בחברה, שניים אלה".


<צפריר נוימן:>
אז כאן זה צריך להיות ראש הרשות. 

<ספי זינגר:>
מקודם צפריר אמר שבכל מקום שבו כתוב "המדען הראשי" יהיה צריך להחליף לראש הרשות. אני רק רוצה לחדד, חשבנו שצריך לעשות איזושהי הבחנה בין מקום שבו יש בדיקה מקצועית, ששם באמת זה ראש הרשות, כי הוא הגורם המקצועי, לבין מקום שבו קובעים כללים יותר רחבים ועקרוניים, ששם כן מתאים שעדיין יישאר המדען הראשי. 

<אבי חסון:>
אני מזכיר ליושב ראש, שאני או אדם שיהיה בתפקידי גם בעתיד יחזיק בשני כובעים: כובעו האחד הוא ראש הרשות, יושב ראש הרשות הוא המדען הראשי של משרד הכלכלה והתעשייה, והאדם הוא אותו אדם, אבל בכל זאת לכובעים האלה יש משמעות כשבאים לפרוט אותם לכדי פעולות, ומה שנאמר פה הן על ידי צפריר והן על ידי ספי - - - 

<היו"ר משה גפני:>
מתי הוא יהיה המדען הראשי בחוק הזה?

<אבי חסון:>
הוא יהיה המדען הראשי כשידובר ואנחנו נגיע לסעיף הזה על קביעת מדיניות או כללים, לא דברים שהם בחינה, בדיקה, ביצוע בפועל – שזה תפקידו כראש הרשות. לדעתי, רק במקום אחד או שניים בחוק יוזכר המדען הראשי. 

<היו"ר משה גפני:>
זה לא קצת מצחיק הדבר הזה? מדובר באיש אחד, מדובר בחוק אחר עכשיו, לא חוק המדען הראשי, מדובר על תפקיד שהוא צריך למלא. פעם זה נושא של חיי היום יום, ופעם אחת זאת מדיניות, אבל זה אותו אדם. 

<ספי זינגר:>
זה נכון, אבל מבחינה הכפיפות שלו והמערכת שבה הוא נמצא, ראש הרשות הוא גורם עצמאי. המדען הראשי הוא חלק מהממשלה, ולכן כשקובעים כללים לדוגמה, יחד עם מנהל רשות המסים, הגיוני שאת הכללים האלה יקבע גורם שהוא בכובע שלו - - -

<עודד פורר (ישראל ביתנו):>
זה כמו שלפעמים כותבים שר הכלכלה וכותבים ראש הממשלה. 

<היו"ר משה גפני:>
אני מציע לעשות כאן תיקון וגם תיקון עקיף בחוק המדען הראשי, והמדען הראשי יהיה ראש הרשות. זה לא בסדר, זאת חקיקה לא טובה. 

<באסל גטאס (הרשימה המשותפת):>
אבל הוא כזה, המדען הראשי הוא ראש הרשות, זה כמו היועץ המשפטי וראש התביעה. 

<היו"ר משה גפני:>
אומר לך ספי ואומר המדען הראשי עצמו: בחוק שעשינו יש חלוקה, יש לו שני כובעים לאדם שהוא המדען הראשי והוא ראש הרשות. אני חושב שצריך לאחד את זה. 

<ספי זינגר:>
אני מודה שאני לא יודע לענות על האפשרות לאחד את זה, כי אני לא מספיק מכיר את החוק של המדען הראשי. 

<היו"ר משה גפני:>
אבי, אפשר לאחד את זה? זאת חקיקה לא טובה, זה נראה כאילו הוועדה התעצלה והיא לא התעצלה. 

<צפריר נוימן:>
אין לנו בעיה לאחד, פשוט בחוק מצוין באופן מפורש חלק מהתפקידים - - -

<היו"ר משה גפני:>
לעשות תיקון עקיף לחוק שעשינו אז. 
<ספי זינגר:>
אני חושב שהיו על זה הרבה דיונים. 

<היו"ר משה גפני:>
על מה הרבה דיונים? אני הייתי בדיונים, מה אתה אומר לי הרבה דיונים? זאת היתה עצלנות. 

<קריאה:>
זה חוזר הרבה פעמים בחוק, איזה כובע הוא כל פעם או - - -

<היו"ר משה גפני:>
מה יש לכם אתם עם הכובע? זאת חקיקה לא טובה, מה יש פה לדבר? אני חוקקתי את החוק הזה, והחוק הוא מצוין והוא רציני. עכשיו אנחנו מגלים שזאת בעיה. 

<באסל גטאס (הרשימה המשותפת):>
אם אתה אומר שבתור ראש רשות הוא עצמאי, כלומר הוא לא חייב לדווח לשר הכלכלה, בעוד שבכובעו כמדען ראשי הוא אכן כפוף לשר הכלכלה, יש פה בעיה built-in, בעיה שאי אפשר לדעתי להתגבר עליה אלא אם מפרידים בין שני התפקידים. אי אפשר שאותו אדם בשני תפקידים, פעם אחת הוא עצמאי לחלוטין ופעם אחת הוא כפוף לשר הכלכלה. 

<עודד פורר (ישראל ביתנו):>
אולי הם בהסכמים קואליציוניים מחר יבואו ויגידו: זה שני אנשים, תמנה ראש רשות אחד, זה יכול לקרות. 

<היו"ר משה גפני:>
אני חושב שזאת חקיקה חסרה, היא חקיקה לא נכונה. אם מדובר על שני אנשים שנושאים בכפל תפקידים או אדם אחד שנושא בכפל תפקידים, אני מבין שאין ברירה. יש ברירה, מדובר באותו אדם. נקרא לו ראש הרשות. הכפיפות וכשהוא צריך להתייעץ וכשמדובר על מדיניות, הוא צריך לדבר עם האנשים שאיתם הוא צריך לדבר על פי החוק, ובעבודה אחרת שהוא עושה, שהוא צריך לעשות את חיי היום יום של הרשות, הוא צריך לדבר עם אנשים אחרים, אבל הוא אדם אחד. זאת חקיקה לא טובה. אם אני הייתי משרד המשפטים, לא הייתי נותן להעביר את זה, אבל אני לא משרד המשפטים. אני מבקש לבדוק את זה, ואם כן, נעשה תיקון עקיף לחוק של המדען הראשי. 

<אראל מרגלית (המחנה הציוני):>
זה הסעיף שהמדען הראשי צריך לאשר שזאת חברת מו"פ?

<קריאה:>
כן. 

<היו"ר משה גפני:>
אתה לא היית קודם, התברר שבחוק הזה יהיה פעם כתוב ראש רשות ופעם יהיה כתוב המדען הראשי. מדובר על אותו אדם עם אותו תפקיד, אבל בחוק של המדען הראשי חילקנו את זה לשניים, ואני אומר שזה לא בסדר וזה לא נכון, זה חוק לא נכון. 

<ליאת גרבר:>
לא התבטלה הפונקציה של המדען הראשי, זאת אומרת היא קיימת. 

<היו"ר משה גפני:>
את רוצה, תקראי לזה המדען הראשי, אז לא ראש רשות. מה זה לא התבטלה? שינינו את כל המצב שלו. 

<קריאה:>
אבל יש עדיין שתי פונקציות. 

<היו"ר משה גפני:>
אז עכשיו אנחנו מבטלים, עכשיו, בשביל מה אנחנו נמצאים? בשביל לחדש חידושים. 

<קריאה:>
אנחנו נבדוק. 

<היו"ר משה גפני:>
תבדוק ותיתן תשובה חיובית, הלאה. 

<עודד פורר (ישראל ביתנו):>
יש לי שאלה לגבי הפסקאות שקראת (3), (4), זה מרחיב לעומת הוראת השעה הקודמת או מצמצם?

<אמיר רשף:>
זה מייצר את המסלול החדש. ההגדרות פה הן קשיחות, ההוצאות מוגדרות בסכומים אבסולוטיים. 

<עודד פורר (ישראל ביתנו):>
זאת אומרת זה מצמצם.

<אמיר רשף:>
המסלול הקיים בחוק הקיים של חברת מטרה עומד בעינו. פה אנחנו נותנים הגדרה נוספת של חברה, שההשקעות בה יוכרו כהוצאה מוכרת. 

<עודד פורר (ישראל ביתנו):>
אז זה מרחיב. 

<ליאת גרבר:>
אנחנו חושבים שזה נותן גמישות יותר גדולה מהמסלול הקיים - - - 

<איתן ברושי (המחנה הציוני):>
כמה כסף פקידים יתפרנסו אחרי החוק הזה, שתצטרך להיות פה עוד ביקורת ועוד רגולציה? כמה מכשולים עוד יעמדו בפני היזם? עוד פקידים. כמה יתפרנסו מהחוק הזה? גפני, כמה כסף יעלה החוק הזה, עוד כמה עובדי מדינה יתווספו לביקורת, כמה רואי חשבון ירוויחו מזה? אני שואל כמה רואי החשבון, עורכי הדין יתפרנסו מהחוק הזה.

<היו"ר משה גפני:>
זה חוק שמטיב. כמה יתפרנסו מזה? חבר הכנסת איתן ברושי שואל, כמה אנשים נוספים יצטרפו לעבודה בשירות המדינה כדי ליישם את החוק הזה. 

<קריאה:>
אף לא אחד. 

<איתן ברושי (המחנה הציוני):>
תרשום את זה, נבדוק את זה. 

<אראל מרגלית (המחנה הציוני):>
בדרך כלל, כשחברה מבקשת אישור מהמדען הראשי, זה דבר שלוקח די הרבה זמן. פה אנחנו מדברים על איזשהו הליך מקוצר, שהיא צריכה להיות מוכרת בקטגוריה של חברה עתירת ידע או עתירת טכנולוגיה, שהמדען הראשי ייתן לה את האישור. אתם הולכים לעשות מן מסלול אדום כזה בעניין הזה?

<איתן ברושי (המחנה הציוני):>
אדום זה השגרה. 

<היו"ר משה גפני:>
ירוק. 

<אבי חסון:>
הבדיקה פה לא מקבילה לבדיקה מלאה של בודק טכנולוגי, שהמדען הראשי מקבל. כל מה שצריך לבדוק זה את מעטפת החברה, לא את תכנית המחקר והפיתוח. 

<אראל מרגלית (המחנה הציוני):>
אני רק רוצה להעיר, שהרבה מאוד שנים בירושלים, אזור פיתוח א', זה נקרא חוק הרשות לפיתוח ירושלים, שזה חברות עתירות ידע או עתירות טכנולוגיה, ומי שהיה צריך לתת את הקטגוריה הזאת זה המדען הראשי, וזה לא תמיד היה כל כך פשוט, גם חברות שלא לקחו הטבה. חייבים ליצור איזשהו הליך מהיר שבו זה קורה. 

<היו"ר משה גפני:>
תשובה, למה זה לקח הרבה זמן? אראל מרגלית טוען שזה לקח הרבה זמן. 

<איתן ברושי (המחנה הציוני):>
למה שזה יהיה מהר? תשאל הפוך. עובד מדינה שלא מפריע, חושב שהוא לא חשוב. מי שלא מפריע, הוא לא חשוב. 

<קריאה:>
עובדי מדינה טובים. 

<איתן ברושי (המחנה הציוני):>
אני יודע, גם אני הייתי עובד מדינה טוב. 

<דן וילנסקי:>
תשאל למה זה נחוץ בכלל. 

<היו"ר משה גפני:>
לא נחוץ, אני רוצה קודם תשובה לשאלה, אחרי זה נשאל שאלות. 

<אבירם ז'ולטי:>
אני סגן המדען הראשי, מטפל באישורים של הרשות לפיתוח ירושלים, והם האישורים הכי מהירים שאנחנו מוציאים. אנחנו לא עושים שם בדיקה של הוצאות בכלל, לוקח חודש, חודשיים מקסימום, אלה אישורים מאוד מהירים. 

<אראל מרגלית (המחנה הציוני):>
כן? יכול להיות שזאת תקופה שאתה לא מכיר. 

<איתן ברושי (המחנה הציוני):>
אני רוצה לשאול שאלה עניינית. 

<היו"ר משה גפני:>
אגב, זאת גם היתה שאלה עניינית וגם תשובה עניינית. 

<איתן ברושי (המחנה הציוני):>
עכשיו יש ניגוד עניינים, עניינים. 

<אראל מרגלית (המחנה הציוני):>
ברושי, אתה מכניס לי מתחת לחגורה?

<איתן ברושי (המחנה הציוני):>
אתה אמרת מקודם שיש לך פה ניגוד עניינים. 

<אראל מרגלית (המחנה הציוני):>
כשדיברו על קרנות, אמרתי שאני בעניין לא מצביע, אני רק יכול להביע - - -

<היו"ר משה גפני:>
שזאת לא תהיה מדינה אוכלת יושביה, מי שמשקיע עושה דבר טוב. 

<איתן ברושי (המחנה הציוני):>
מאוד חשוב. 

<אראל מרגלית (המחנה הציוני):>
- - - אנחנו מאותה תנועה. 

<איתן ברושי (המחנה הציוני):>
לא התכוונתי אליך. אני שואל, אם בכללים יש הבדל בין אזורים שונים בארץ. האם יש כללים אחידים לאזורי פיתוח ואזורי עימות? אתם לא מבטאים את המגמות הלאומיות בכללים האם דין תל אביב וחיפה כדין קריית שמונה. 

<באסל גטאס (הרשימה המשותפת):>
וכשיש סטרט-אפ?

<אראל מרגלית (המחנה הציוני):>
זאת שאלה מצוינת. 

<איתן ברושי (המחנה הציוני):>
הנה, אראל נוסע מפה לתל-חי. אדוני היושב ראש, אני שואל האם אתם כפופים למדיניות הממשלתית, שמבחינה בין אזורי עדיפות ורצון לפזר את ההשקעות ולא לרכז אותן. 

<אמיר רשף:>
בחוק הזה אין דיפרנציאציה, החברה צריכה לקבל את ההחלטה שלה לפי התמריצים שלה יש. פה זה תמריץ למשקיע להשקיע באותן חברות. אנחנו יודעים שרוב ההיי-טק אכן מתרכז במרכז, ואנחנו בתחרות קשה מאוד פה מול העולם, ולכן חשבנו שבחוק הזה לא נכון להתחיל לייצר איזושהי דיפרנציאציה. 

<אראל מרגלית (המחנה הציוני):>
אבל אני אתן לך רעיון. אם אני מבין נכון, למשל יש ארבע שנים מאז שקיבלו מהמדען מסלולים, סך מכירות ארבע מיליון ש"ח וחצי, ולא יותר משני מיליון ש"ח – אז לשאלתו המצוינת של ברושי, מה הייתם אומרים אם היינו פותחים עוד קטגוריה? 

<היו"ר משה גפני:>
לא עוד קטגוריה, עוד זמן. 

<אראל מרגלית (המחנה הציוני):>
נותנים עוד זמן באזור פיתוח, כפי שאתם תגדירו אותו. 

<באסל גטאס (הרשימה המשותפת):>
אי אפשר לערבב מלפפון עם עגבנייה. 

<איתן ברושי (המחנה הציוני):>
קוראים לזה סלט ערבי.

<באסל גטאס (הרשימה המשותפת):>
אני בעד סלט ערבי, אבל בפן העסקי אתה מגדיר מה זה סטרטאפ, אבל אם הוא במקום אחר, תן לו עדיפות אחרת, אבל לא בהגדרה. 

<היו"ר משה גפני:>
באסל גטאס, אתה צודק, אבל אני רוצה להגיד לך משהו – אני אתן לך דוגמה, אף אחד לא הציע שאנחנו נשנה את הכללים בעניין הזה בגלל שמדובר בנושא העסקי ​– זה המלפפון, לא משנים את זה בכלל, אבל כשהולכים להשקיע הייטק בצפון הארץ ביישוב ערבי, שזה דבר מאוד מאוד קשה - - -
<באסל גטאס (הרשימה המשותפת):>
מסכים, אבל זה לא בסעיף הזה. 

<היו"ר משה גפני:>
רגע, אתה לא שומע לי. לבוא ולהגיד כאן: אנחנו נותנים יותר זמן – עד שאנשים יגיעו לקריית שמונה, הם הולכים לחולון, לתל אביב, לירושלים. 
<איתן ברושי (המחנה הציוני):>
שם יותר קל. 

<היו"ר משה גפני:>
אם הם הולכים לשם – אז צריך לתת להם קצת יותר זמן, זה נורא פשוט. 

<באסל גטאס (הרשימה המשותפת):>
איזה זמן, 12 חודשים?

<היו"ר משה גפני:>
כן, לתת להם עוד חצי שנה, או עוד שנה. 

<עודד פורר (ישראל ביתנו):>
מי שנמצא באזורי פיתוח. 

<היו"ר משה גפני:>
הצעה טובה. אני מבין שכאן לא מתאים בחוק עצמו הנושא של אזורי עדיפות, מכיוון שמדובר על נושא עסקי, בסדר, אבל לתת את האפשרות שיהיה יותר זמן. 

<אבי חסון:>
קודם כל, אני רק אזכיר גם לחבר הכנסת ברושי וגם לכולם, שבכל תכניות המדען הראשי יש עדיפות מובנית לחברות שנמצאות - - -

<היו"ר משה גפני:>
אני שואל לאור המדיניות הזאת, למה לא לתת פה עדיפות. 

<אבי חסון:>
אני רק מזכיר, ואפילו הוועדה הזאת הוסיפה למטרות חוק המו"פ החדש - - -

<היו"ר משה גפני:>
בסדר, אם היית בפריימריז של המחנה הציוני, היינו בוחרים בך, אבל זה בסדר. הוא שואל למה זה לא פה. 

<אבי חסון:>
אנחנו מקדימים קצת את המאוחר, ואני אתן כמובן לאנשי האוצר לענות, אבל מנקודת המבט שלנו, הסוגיה הספציפית הזאת לעניין ההטבה הזאת לא פשוטה למדידה, ולמה? אנחנו מנסים במועד ההשקעה לבחון את הסוגיה של החברה ולהחליט האם היא עומדת בקריטריונים. חברה שנניח קמה לפני יומיים, והחברה הזאת מורכבת מאותו יזם ערבי בנצרת – נמשיך עם הדוגמה – יכולה שבוע אחרי מועד ההשקעה - -

<היו"ר משה גפני:>
- - או יהודי בקריית שמונה. 

<אבי חסון:>
- - או כל אזור עדיפות או פריפריה כזאת או אחרת, יכולה שבוע אחרי מתן ההטבה להעתיק את מקום מושבה לשדרות רוטשילד בתל אביב ומשם להמשיך הלאה בחייה. אחד הדברים שהמסלול החדש הזה נותן – עוד לא הגענו לזה – זה להוריד את הבחינה שמגיעים אליה רק אחרי שלוש שנים מתוך בחינה מדוקדקת, אלא בעת מתן ההשקעה לתת ודאות למשקיע, קיבלת או לא קיבלת. 

<איתן ברושי (המחנה הציוני):>
אני רוצה להגיד משהו עקרוני ולמה הפער בינינו כזה גדול ולמה יש לי תמיד טענות בנושא הזה לגבי קבלת ההחלטות. שום הטבה לא הביאה לנדידת תעסוקה מתקדמת לפריפריה בגלל דבר אחד, הנכס הכי גדול שיש במרכז זה ההון האנושי. הבעיה שלנו זה לא הבטונים והברזלים, אלא ההון האנושי, וזה ברעננה, כפר סבא, יותר מאשר בקריית שמונה, מטולה. אם אתה רוצה להגיע להייטק ולייצא אותו שם ולפתח ולא לעשות רק אקזיט, אתה צריך גם להביא אנשים שיעתיקו את מקום מגוריהם, ולא רק יטוסו במטוסים שכבר לא טסים לשדה תעופה שכבר לא קיים. 

לכן המהלך הזה הוא הרבה יותר מסובך. הייתי בסוף שבוע בחבל הדרום באילת ובערבה התיכונה, יושבים שם אנשים בודדים כמעט על רוב הארץ, אזור שגם מאוים בניתוק, ועכשיו אומרים שלא צריך לאבד את השטחים ליד הגדר כי החיזבאללה מאיים ושום בטון לא יגן מהאיום שלהם, למרות שמפזרים בטונים, פתאום יש כסף. בסופו של דבר, אתם לא מבינים, אני בא משם. 

<אראל מרגלית (המחנה הציוני):>
הם עשו חממות בפריפריה. 

<איתן ברושי (המחנה הציוני):>
אז מה, אבל הם לא מבינים את הפער הזה ואת הקושי הזה. גם כשהייתי במשרד הביטחון, נתנו 15% הטבה במכרזים. העלות לקיים מפעל של תוצרת ביטחונית בקריית שמונה – 15% זה כלום מההוצאות הנוספות שנגרמות להם בחובת המכרזים, אותו דבר לגבי המגזר הלא-יהודי. אתמול היה דיון על מכללה בנצרת. השיקול של מכללות הוא לא שיקול רק של השכלה. הקמת המכללות נועדה לצורכי חברה. יש פה משהו הרבה יותר בסיסי. כשמדברים על תכנית תעסוקה לאומית, כשמדברים על פיזור אוכלוסייה, מדברים על זה, זה כסף קטן. 

<היו"ר משה גפני:>
היית ברור. 

<איתן ברושי (המחנה הציוני):>
שילמדו משהו. 

<אמיר רשף:>
אפשר להוסיף 12 חודשים לסעיף (1) של 48 חודשים מיום התאגדותה, אבל בתנאי שהחברה נמצאת שם בכל אותה תקופה. 

<היו"ר משה גפני:>
בסדר גמור. 

<אמיר רשף:>
ההגדרה היא אזור פיתוח א' לפי התוספת השנייה. 

<היו"ר משה גפני:>
אזורי עדיפות, אתם מדברים על אזור פיתוח א'? מה זה אזור פיתוח א'?

<ליאת גרבר:>
לפי חוק לעידוד השקעות הון. 

<באסל גטאס (הרשימה המשותפת):>

אני לא חושב שהשינוי שאנחנו עושים באמת יגרום לחברת סטרט-אפ - - - 

<היו"ר משה גפני:>
לא יגרום, לא קרה כלום. 

<באסל גטאס (הרשימה המשותפת):>
אני חושב שבהגדרה מה זה סטרט-אפ לא צריך לנגוע.

<היו"ר משה גפני:>
לא נוגעים. 

<באסל גטאס (הרשימה המשותפת):>
אבל תנו בגוף החוק באופן ברור יותר הטבה לחברות סטרט-אפ הנמצאות - - -

<היו"ר משה גפני:>
זה מה שהוא אומר. 

<באסל גטאס (הרשימה המשותפת):>
אבל לא מבחינת 48 חודשים. 

<היו"ר משה גפני:>
הוא אומר שאין לך - - -

<איתן ברושי (המחנה הציוני):>
יותר זמן. 

<היו"ר משה גפני:>
על איזה הגדרה מדברים, על איזה מקום? איפה המקום?

<אמיר רשף:>
התוספת השנייה לחוק עידוד השקעות הון מגדירה שם את אזור פיתוח א'. 

<היו"ר משה גפני:>
בסדר, הוספנו את זה. 

<אראל מרגלית (המחנה הציוני):>
הוספנו 12 חודש. 

<יקי ינאי:>
בתור מנהל חברת ביוטכנולוגיה ותושב הפריפריה בצפון, אני חושב שיותר משמעותי דווקא הסכום ולא המועד.

<היו"ר משה גפני:>
את הסכום אי אפשר לשנות. 

<יקי ינאי:>
12 מיליון שקלים – אם אפשר להעלות - - -

<היו"ר משה גפני:>
אי אפשר לשנות. 

<אראל מרגלית (המחנה הציוני):>
מה אמרת לגבי אזור פיתוח א' לפי ההגדרה השנייה?

<ליאת גרבר:>
אזור פיתוח א' לפי חוק לעידוד השקעות הון. 

<אראל מרגלית (המחנה הציוני):>
זה אזור פיתוח א', אין פה משהו שאני מפספס. 

<ליאת גרבר:>
לא. אני בפסקה (6) בעמוד 686:

	
	"(6)
עד מועד ההשקעה התקבל אישור המדען הראשי לאותה שנת מס, כי מתקיימים בחברה, שניים אלה" - -

<היו"ר משה גפני:>
יכול להיות שמדען ראשי אישר, יכול להיות שזה יהפוך להיות ראש הרשות, לפי התשובה של ספי. פה זה ראש הרשות, אבל זה יהיה בסוף שם אחד. 

<ליאת גרבר:>


	
	 
	"(א)
70% לפחות מהוצאות החברה בתקופה שמיום התאגדותה עד יום ההשקעה, הוצאו, במישרין או בעקיפין, בקשר למוצר המבוסס על מחקר ופיתוח שבוצעו בחברה (בסעיף זה – המוצר בפיתוח);

	
	
	(ב)
המוצר בפיתוח וכל הזכויות הנובעות ממנו הם בבעלות החברה מיום היווצרו; לעניין זה, רכשה או קיבלה החברה את מלוא הזכויות במוצר מאחד מאלה, לשם המשך פיתוחו של המוצר, יראו את החברה כאילו מתקיים בה התנאי האמור בפסקת משנה זו:

	
	
	
	(1)
יחיד שהמוצר היה בבעלותו באופן בלעדי מיום היווצרו עד העברת מלוא הזכויות בו לחברה;

	
	
	
	(2)
מוסד יוצר שהמוצר היה בבעלותו מיום היווצרו עד העברת מלוא הזכויות בו לחברה; לעניין זה, "מוסד יוצר" – כל אחד מאלה:

	
	
	
	
	(1)
מוסד להשכלה גבוהה או מוסד מחקרי כהגדרתם בסעיף 9(29) לפקודה; 

	
	
	
	
	(2)
בית חולים או תאגיד בריאות כהגדרתו בסעיף 21 לחוק יסודות התקציב, התשמ"ה–1985‏;

	
	
	
	
	(3)
חברה העוסקת דרך קבע במסחור ידע שנוצר בגופים כאמור בפסקאות (1) ו-(2) להגדרה זו;



         (4) מינהל המחקר החקלאי שבמשרד החקלאות ופיתוח הכפר".
<היו"ר משה גפני:>
אני לא מבין למה מצמצמים את זה לדברים האלה. 

<ליאת גרבר:>
יש ארבעה תנאים ראשונים שהקראנו, כשאת זה מאשר רואה החשבון של החברה ויש תנאים של (א) ו-(ב) אותם מאשר המדען הראשי או ראש הרשות, כשפסקה (א) מדברת על 70% לפחות מהוצאות החברה. זה נועד להבטיח, שבאמת מדובר על חברה שהיא מבוססת על מחקר ופיתוח. (ב) אומר שהמוצר צריך להיות בבעלות החברה, וכאן קבענו חריגים שבהם למרות שהמוצר לא היה בבעלות החברה מיום היווצרו, יראו את החברה כאילו עדיין היא עומדת בתנאי פסקה (ב). 

<אמיר רשף:>
זה לא מצמצם, זה דווקא מרחיב, זה נותן אפשרות אם היתה פעילות עם איזה גוף מסוים ואז הזכויות עברו לחברה - - - 

<עודד פורר (ישראל ביתנו):>
למה לא קבוצה, אם היתה עכשיו קבוצה של אנשים שעבדה על הסטרט-אפ הזה ואחר כך החברה רכשה אותה?

<אמיר רשף:>
אבל על שם מי היו רשומות הזכויות?

<אראל מרגלית (המחנה הציוני):>
נגיד שבמיגל, במכון המחקר של החקלאות והטכנולוגיה, יש איזה רעיון חדש שעובדת עליו קבוצת חוקרים.

<אמיר רשף:>
אם החברה רכשה את זה וזה לא היה שלה מיום ההיווצרות, זה נכנס. 

<עודד פורר (ישראל ביתנו):>
אבל היא לא רכשה את זה מיחיד. 

<אבי חסון:>
זה בא להבטיח, שלא תבוא חברה גדולה ומפוארת ותקים חברת בת מתחילה ותגיד: הנה חברה מתחילה, חברת סטרט-אפ, אבל מה לעשות שהחברה הזאת היא בעצם איזושהי חברה גדולה שמתחבאת מאחורה. 

<באסל גטאס (הרשימה המשותפת):>
אבל זה לא תואם את ההגדרה מה זה סטרט-אפ. 

<אבי חסון:>
החברה החדשה תהיה חברה חדשה - - -

<אראל מרגלית (המחנה הציוני):>
דרך אגב, זה גם דבר לא כל כך נורא. הרבה פעמים אם סיסקו תבוא לצפון ותקים חברת בת ומישהו ירצה להשקיע בה, אתה אומר שזה לא מקובל עליך. 

<אבי חסון:>
אני אומר שזה לא המקום. 

<היו"ר משה גפני:>
למה דווקא הארבע האלה, אין עוד? דווקא המוסד להשכלה גבוהה, בית חולים?

<אבי חסון:>
אלה מקורות הידע המרכזיים. 

<היו"ר משה גפני:>
מה זה המרכזיים, ואם יש עוד מקורות ידע? למה לצמצם?

<מיכל גלברט:>
אנחנו לא רוצים שיקרה מצב שבו חברה מגדירה את עצמה כמוסד מחקר, וכל אחד יוכל להגיד - - -

<היו"ר משה גפני:>
נדמה לי שמכון וולקני בחוק הקודם לא היה, אז אין עוד?

<איתן ברושי (המחנה הציוני):>
יש מו"פים אזוריים מאוד חשובים שהמדינה מממנת. 

<אראל מרגלית (המחנה הציוני):>
זה נכלל, זה מה ששאלנו קודם. 

<איתן ברושי (המחנה הציוני):>
לא, אבל זה לא כתוב. מיגל זה לא מו"פ, יש מו"פים פחות ממיגל. 

<באסל גטאס (הרשימה המשותפת):>
מה זה משנה, למה זה משנה? ברגע שסטרט-אפ נוסד - - - 

<היו"ר משה גפני:>
אנחנו גם העברנו לו כסף. מה ההגדרה של מיגל?

<איתן ברושי (המחנה הציוני):>
מכון מחקר. 

<היו"ר משה גפני:>
מיגל נמצאת בהגדרה של הארבעה האלה?

<אמיר רשף:>
נעשה בדיקה תוך כדי. 

<איתן ברושי (המחנה הציוני):>
כדאי לכתוב את המילה מו"פים. 

<היו"ר משה גפני:>
למה אני שואל? מכיוון שאתם צמצמתם את זה, בעצם הרחבתם, אבל צמצמתם את ההרחבה רק לארבע ההגדרות. לפי דעתי יש עוד הגדרות, אין סיבה להוציא אותן, מו"פים למשל, או מיגל אם הוא לא בפנים. 

<איתן ברושי (המחנה הציוני):>
מיגל זה מוסד בפני עצמו, אבל יש מו"פים חקלאיים ומדעיים, שהמדינה מתקצבת, קק"ל מתקצבת. 

<אמיר רשף:>
יש פה מוסד מחקרי, כהגדרתו בסעיף 9(29) לפקודה. אנחנו נעשה בדיקה, בגדול אלה הגופים הציבוריים. 

<היו"ר משה גפני:>
אבל המטרה להגיע לכמה שיותר מו"פים שעוסקים בעניין הזה, גם אם לא תואמים את ההגדרה הרשמית של מה שכתבתם בהצעת החוק. 

<איתן ברושי (המחנה הציוני):>
אדוני היושב ראש, יש נטייה של מוסדות להשכלה גבוהה לצמצם את דרכם של המוסדות המתחרים שלהם, ולמדינה אין עניין כזה, לכן היא עודדה גם גופים נוספים. לעמוד בקריטריון של הטכניון זה יהיה קשה, אבל המו"פים האזוריים והמו"פים המדעיים - - -

<היו"ר משה גפני:>
אנחנו מסכמים כדלהלן: אנחנו מאשרים את ארבעת המקומות הללו, אנחנו מוסיפים - - - 

<יקי ינאי:>
אדוני היושב ראש, יש לי בקשה אחת, לגבי יחיד זה קדימה, רוב הסטרטאפים שאני מכיר לפחות, לא יחיד אחד יזם אותם אלא יחידים, באים שני חברים שיש להם רעיון והם יוזמים את זה ביחד, ובדרך כלל כשותפים מהיום הראשון. 

<אמיר רשף:>
והמוצר רשום על מספר יחידים?

<יקי ינאי:>
כן. כמעט תמיד יכולים להיות או ממציאים כפולים בפטנטים או שביום שהם הקימו חברה הם מחזיקים - - -

<אראל מרגלית (המחנה הציוני):>
את הדיסק-און-קי שהומצא פה המציאה קבוצה של אנשים שישבו יחד במרתף. 

<ליאת גרבר:>
ואיך הם רשומים?

<קריאה:>
הידע רשום על מספר יחידים?

<היו"ר משה גפני:>
השאלה אם זה רשום על שני יחידים.

<עודד פורר (ישראל ביתנו):>
למה יחיד, מה מפריע לכם אם זה יהיה שלושה אנשים? קבוצה של אנשים. 

<באסל גטאס (הרשימה המשותפת):>
אבי, מה אכפת לכם שזה יהיה יחיד או יחידים?

<קריאה:>
או קבוצה של אנשים. תגביל את זה, אני אומר שאפשר להגיד קבוצה בהנחה שהם שותפים סביב הרעיון.  

<באסל גטאס (הרשימה המשותפת):>
מעט מאוד המקרים שאחד פותח לבד. 

<היו"ר משה גפני:>
צודק, טמיר אומר לי שאין סטרט-אפ שמתחיל עם אחד. יחיד או יחידים, ויחידים יכולים להיות גם עשרה. 

<איתן ברושי (המחנה הציוני):>
תוסיף לקבוצה – הם אומרים שמיגל בפנים – מו"פים אזוריים. 

<היו"ר משה גפני:>
אנחנו מאשרים את הארבעה האלה שאתם הבאתם. אנחנו מוסיפים – ואתם צריכים לבדוק את זה לפני שנכניס את זה לנוסח – שאנחנו מבקשים להחיל את זה על עוד מקומות שאנחנו עוד לא יודעים מה הם, זה יכול להיות מו"פים אזוריים, זה יכול להיות מיגל, זה יכול להיות כל מיני מקומות שעומדים בתנאים האלה. אם הם עומדים בתנאים האלה, אנחנו בנוסח הסופי שנביא למליאה נרצה להוסיף, זה הרצון של הוועדה. אתם תבדקו את זה ותגידו. 

<אמיר רשף:>
אבל הרציונל הוא שאלה גופים ציבוריים או מחקר, לא חברות פרטיות. 

<איתן ברושי (המחנה הציוני):>
כשהמדינה מממנת זה לא פרטי. 

<ליאת גרבר:>
המדינה מממנת גם פה. 

<יקי ינאי:>
לעניות דעתי, גם הרף של 70% - אני מבין את הכוונה ואני לגמרי מבין את הצורך – הוא קצת רף גבוה. אני שואל את האוצר או את מי שצריך פה האם יש צורך לבחון רף טיפה יותר נמוך. נראה לי ש-70% זה ברף המאוד גבוה, כי חברות כבר בשלבים ראשונים צריכות גם קצת שיווק, טיפת הנהלת חשבונות. 70% - אני רואה הרבה חברות נופלות שם על 65%. 

<ליאת גרבר:>
אבל זה במישרין או בעקיפין, זה לא רק המו"פ. 

<אמיר רשף:>
זה במישרין או בעקיפין. 

<היו"ר משה גפני:>
תהיו רכים.

<קריאה:>
לחברות סטרט-אפ – זה דבר אחד; דבר שני, ההגדרה מדברת במישרין או בעקיפין. 

<היו"ר משה גפני:>
אבל 70% זה גבוה. אם תתעקשו על 70%, נצביע בעד 70%, אבל אם אתם תהיו טובים, נוריד את זה ל-60%. 

<קריאה:>
אבל אם שיווק בפנים, זה בסדר. 

<היו"ר משה גפני:>
70% זה הרבה. 

<ליאת גרבר:>
איזה הוצאות יש - - -

<יקי ינאי:>
הוצאות שיווק והנהלה נופלות שם. 

<באסל גטאס (הרשימה המשותפת):>
בסוף זה יהיה לפקיד, שיחליט אם זה ישיר או עקיף. 

<היו"ר משה גפני:>
ליאת, תחשבו על זה. 

<קריאה:>
שיווק נכנס בהוצאות העקיפות?

<ליאת גרבר:>
כן. 

<היו"ר משה גפני:>
איתן ברושי הולך לוועדה אחרת ורוצה לשאול שאלת המשך. 

<איתן ברושי (המחנה הציוני):>
שאלה לגבי ההמשך, אבל אני לא יכול להתעכב ואני מתנצל על כך. בעמוד 689 כתוב: "שר האוצר, לאחר קבלת חוות דעתו של המדען הראשי, רשאי, בתקנות, לשנות", ושר האוצר יכול לשנות חלק מהדברים שהחליטו פה עכשיו. מאיפה נובע מעמד העל הזה?

<היו"ר משה גפני:>
תשכח מהעניין הזה, לא יהיה דבר כזה שהשר ישנה תקנות בלי אישור ועדת הכספים. 

<איתן ברושי (המחנה הציוני):>
אבל זה כתוב פה. 

<היו"ר משה גפני:>
אז זה כתוב. חברי כנסת בקדנציה הראשונה, כתוב פה זה רק טיוטה להצעה. 

<איתן ברושי (המחנה הציוני):>
אני שואל למה פסקה כזאת בכלל יכולה להופיע במאה ה-21, מה זה הדבר הזה אחרי שאתם יושבים פה שפקיד באוצר – זה לא נורמלי – אומר שאחרי כל מה שעשינו פה, הוא יכול לשנות? מי הוא בכלל?

<ליאת גרבר:>
לא, השר, זה שר האוצר. 

<איתן ברושי (המחנה הציוני):>
מי זה שר האוצר? הפקיד שלו ישנה, כי הוא לא חושב שאנחנו מבינים. הוא יודע הכול והוא גמר אתמול את האוניברסיטה. הוא בן 22 וחצי והוא מנהל את העולם. בקדנציה שלי אני אשנה את זה, תרשום שאני אביא חוק לעניין הזה, מה זה מעמד העל הזה של פקידי האוצר? יש איזה גבול לעניין הזה. אחרי כל הדיונים ואחרי כל המעמד של המדען הראשי, יכול לבוא פקיד ולהגיד: לי זה לא נראה?

<היו"ר משה גפני:>
זה לא נכון מה שאתה אומר, זה מגיע לכאן. עם כל הכבוד, אנחנו נגיע לסעיף הזה ונדון עליו, אנחנו נייצג אותך. 

<איתן ברושי (המחנה הציוני):>
מספיק עם עריצות האוצר. 

<היו"ר משה גפני:>
זאת לא עריצות האוצר, אני מסכים לחלוטין. 

<אמיר רשף:>
זאת אמירה לא נכונה, יש בחקיקה לפעמים סעיפי גמישות לשרים, וזאת היתה הכוונה. 

<עודד פורר (ישראל ביתנו):>
זאת לא גמישות, זאת החמרה. אתם לוקחים הוראת שעה ומכניסים שם הוראה שהשר יוכל להחמיר. 

<היו"ר משה גפני:>
אני לא מדבר על עריצות האוצר, אין החלטת ועדה על עריצות האוצר. 

<אמיר רשף:>
אמירות כאלה חוזרות פעמים רבות כאן בוועדה. 

<היו"ר משה גפני:>
אני מנסה להקפיד שידברו בנימוס ובדרך ארץ, אפילו הוצאתי חברת כנסת שדיברה לא יפה לאמיר לוי, היא אמרה לו שקרן. היא התנצלה. אנחנו נגיע לסעיף הזה. אני מכיר את החקיקה יותר שנים. אני יודע שלממשלה יש רצון שהרבה יישאר בתחומה היא ולא יבוא לכנסת, הרבה מאוד נושאים שלא קשורים דווקא לחוק הזה. התהליך של חקיקה, גם עם הייעוץ המשפטי של משרד האוצר, זה לקחת יותר סמכויות לאוצר, וזה תהליך ברור. הבעיה שלי שיושבת פה ועדה ונותנת לאוצר את כל מה שהיא רוצה, כאן אני רואה את הפשיעה - - - 

<ליאת גרבר:>
	"מועד ההשקעה" – המאוחר מבין אלה:

	
	(1)
המועד שבו המשקיע שילם לחברת המטרה או לחברה המתחילה את סכום ההשקעה המזכה;

	
	(2)
המועד שבו הקצתה חברת המטרה או החברה המתחילה למשקיע את המניות כנגד השקעתו בחברה" – זה מה שדיברנו בהתחלה, שאנחנו רוצים להבטיח שתהיה במקביל השקעה והקצאת מניות;

	              "המועד הקובע" – שנתיים מתום תקופת ההטבה" – זו הגדרה שנשתמש בה בהמשך.


<אראל מרגלית (המחנה הציוני):>
גם אם הוא עושה מה שנקרא convertible debenture? הרבה פעמים משקיע פרטי, הוא משקיע לפני שהסיבוב מגיע, הוא מכניס את הכסף, נותנים לו הלוואה – זה נחשב?

<ליאת גרבר:>
לא, ככל שידוע לי, אג"ח שניתן להמרה הוא לא מניות. אנחנו קבענו שזה מניות. 

<צביקה לייבוביץ:>
יכול להיות שהוא נתן הלוואה לחברה, יכול להיות שיש לו התקשרות פיננסית כזאת או אחרת. ברגע שתהיה ההמרה למניה והתשלום כמובן, הוא בפנים. 

<באסל גטאס (הרשימה המשותפת):>
אבל אתה יודע שרוב הסיבובים שאני הכרתי בסטרטאפים – אראל יכול לתקן – מההצעה על ידי convertible loans של הבעלים, הלוואות בעלים או הלוואות מומרות, וזה כסף שנכנס לחברה לכל דבר ועניין. החברה לא תחזיר אותו, זו השקעה. 

<ליאת גרבר:>
אבל אנחנו רוצים משקיעים.

<באסל גטאס (הרשימה המשותפת):>
זה משקיע, הוא שם את הכסף שלו. 

<ליאת גרבר:>
שישקיע במניות, לא בחוב. 

<אראל מרגלית (המחנה הציוני):>
אבי, הרבה מאוד פעמים מה שקורה עם המשקיעים הפרטיים האלה זה שלפני שהחברה מצליחה לגייס איזשהו סיבוב, בא משקיע פרטי ונותן לה אוויר לנשימה, ואז הוא אומר: זה לא מספיק גדול בשביל שזה יהיה סיבוב, אז אין ערך, אז אני אשקיע את הכסף, תשימו את זה בהלוואה להמרה לסיבוב שאתם הולכים לעשות, יבוא משקיע, נגיד מוסדי, יותר גדול והוא יקבע את המחיר, ואז אני נותן לכם את הכסף. זה יכול לקחת שישה חודשים, תשעה חודשים. זה נותן לחברה אוויר לנשימה. 

<ליאת גרבר:>
אבל למה לא להשקיע בהון של החברה?

<באסל גטאס (הרשימה המשותפת):>
זה בסוף הון. 

<צביקה לייבוביץ:>
אבל יכול להיות מצב שבו הוא נותן הלוואה לחברה, הזרים מזומנים, נכיר לו את ההוצאה כגובה ההשקעה, הוא דרש את ההוצאה, והוא בא לחברה ואומר לה: תחזירי לי בבקשה את ההלוואה. 

<עודד פורר (ישראל ביתנו):>
איך הוא יכול?

<ליאת גרבר:>
למה לא? 

<אראל מרגלית (המחנה הציוני):>
אבל אנחנו אומרים: רק אם ההלוואה מומרת להשקעה - - -

<ליאת גרבר:>
לא, אם היא מומרת, אין בעיה. 
<צביקה לייבוביץ:>
ברגע שזה מומר למניות, אין בעיה. 
<ליאת גרבר:>
אבל ברגע שזה יומר, לא לפני. 

<אראל מרגלית (המחנה הציוני):>
אבל אני אומר ברגע שזה מושקע. אם זה מומר, תסתכלי עליו רטרואקטיבית מהרגע שזה הושקע, הוא שם את הכסף, זה מה שרצית.  

<עודד פורר (ישראל ביתנו):>
את תבחני אותו ברגע ההמרה, וברגע ההמרה תתני לו את הזיכוי אחורה למועד ההשקעה. ככה את נותנת לו גם אינסנטיב - - -
<ליאת גרבר:>
אבל למה שלא ישקיע בהון? 

<אראל מרגלית (המחנה הציוני):>
נניח שהוא יכול לתת לך 300,000 דולר. החברה צריכה שלושה מיליון דולר כדי לקבוע סיבוב, כי אחרת אין לה מה לקבוע סיבוב. הוא אומר לה: אתם יודעים מה, אני אתן, את תעשי משא ומתן עם איזה חברה גדולה ותקבעו את המחיר, מה שיהיה המחיר אני שם, תני לי הנחה של 10% או 20% כי אני שמתי את זה לפני כן, ומרגע שהוא שם את הכסף, אם זה מומר לתוך הון המניות, מגיע לו מאותו רגע שהוא שם את הכסף. 

<באסל גטאס (הרשימה המשותפת):>
אבי, רוב החיים של הסטרטאפים ככה מתנהלים, אתה מכיר את זה. 

<היו"ר משה גפני:>
מה התשובה?

<ליאת גרבר:>
אני חושבת שזה בעייתי, כי הרעיון היה שישקיע במניות. גם החברים כאן אומרים שצריך לראות בזה כהשקעה רק כשזה הופך למניות, אז ללכת עכשיו אחורה? 

<עודד פורר (ישראל ביתנו):>
למה לא? 
<ליאת גרבר:>
כי אז זה אומר שצריך תיקוני דוחות. 

<עודד פורר (ישראל ביתנו):>
זה קצת יותר עבודה. 

<ליאת גרבר:>
אבל זאת גם לא היתה המטרה שייתנו הלוואות, המטרה היתה שישקיעו כסף. 

<באסל גטאס (הרשימה המשותפת):>
נגיד מישהו שם הלוואה מומרת ובינתיים החברה מנסה לגייס, פנתה למדען הראשי בתקופה הזו, וראתה שכדי שתשיג מהמדען הראשי, דווקא אותו מישהו שנתן לה הלוואה מומרת צריך כבר להמיר את זה למניות היום. אולי זה יהיה אינסנטיב טוב, שהמשקיעים באותו זמן שיפנו למדען הראשי דווקא ימירו את ההלוואות שלהם להון. 

<אראל מרגלית (המחנה הציוני):>
זה יותר קשה לאינדיבידואלים, כי אתה בא ואומר: אני מוכן לשים את הכסף. 

<היו"ר משה גפני:>
תחשבו על זה, תתנו תשובה. בוא נמשיך הלאה. 

<אראל מרגלית (המחנה הציוני):>
אם מחזירים לו את ההלוואה, אין לו כלום, כי הוא נתן הלוואה, קיבל הלוואה. אם הוא ממיר את זה להון המניות, רק תחשיבי לו את זה מהרגע ששם את הכסף, וזה יהיה בדוח הבא. 

<ליאת גרבר:>
זה מה שקורה עכשיו בחוק, אתם מציעים ללכת אחורה. 

<אראל מרגלית (המחנה הציוני):>
לא, זאת תהיה השקעה אבל מהיום שהוא שם את הכסף. 
<צפריר נוימן:>
- - - את הכסף לחברה, את המניות אני אקבל עוד שנה, כתוצאה מאירוע אחר של משקיע אחר. 
<היו"ר משה גפני:>
תחשבו על זה, אנחנו נחזור לזה. המועד הקובע זה שנתיים, הכוונה שלוש שנים תקופת ההטבה ועוד שנתיים, חמש שנים?

<ליאת גרבר:>
חמש שנים מתום תקופת ההטבה. 

<היו"ר משה גפני:>
שנתיים מתום תקופת ההטבה, תקופת ההטבה זה שלוש שנים?

<מיכל גלברט:>
שלוש שנים ועוד שנתיים נוספות אחרי תקופת ההטבה. 
<ליאת גרבר:>
	
	"מוצר" – כהגדרתו בחוק לעידוד מו"פ;

	
	"משקיע" – יחיד או שותפות בין יחידים" – פה אמרנו שהרחבנו מיחיד לשותפות בין יחידים. 

	"(ד)
אחרי ההגדרה "קרוב" יבוא:

	
	""שותפות בין יחידים" – שותפות אשר השותפים בה במשך כל תקופת ההטבה הם יחידים, אשר הוקמה ופועלת לשם השקעה ייעודית בחברה אחת בלבד שהיא חברת מטרה או חברה מתחילה, ושמנהל רשות המסים אישר כי מתקיימים בה התנאים האמורים בהגדרה זו".


<אראל מרגלית (המחנה הציוני):>
כלומר, לא שותפות שמתנהגת כמו קרן ומשקיעה בכמה חברות. 

<ליאת גרבר:>
נכון. 

<ספי זינגר:>
יושב הראש ביקש מקודם שנבדוק וניתן תשובה. ההצעה שלנו היא לומר כדבר הבא: המדען יקבע את הכללים, וההתייעצויות יהיו אתו. לגבי הבדיקות הפרטניות, לא נגיד ראש הרשות, אלא פשוט הרשות, כי את הבדיקות לא עורך ראש הרשות, יכול לעשות את זה אורגן בתוך הרשות, ואז הם באמת יהיו שני גופים שונים. 
<היו"ר משה גפני:>
קוראים לך המדען הראשי, ויש לך גם רשות, אבל אתה לא ראש הרשות, אתה המדען הראשי. אני חושב שזה יותר טוב. ראש רשות זה נשמע כמו איזה ראש רשות של איזה 5,000 תושבים. 
<ליאת גרבר:>
	
	"(ה)
בהגדרה "תקופת ההטבה", במקום "שבה סכום ההשקעה המזכה שולם לחברת המטרה" יבוא "שבה חל מועד ההשקעה";

	(2)
בסעיף קטן (ב) – 

	
	(א)
ברישה, אחרי "חברת מטרה" יבוא "או חברה מתחילה" ובמקום "ליחיד" יבוא "למשקיע" – אלה שוב ההתאמות שעשינו;

	
	"(ב)
במקום פסקה (1) יבוא:

	
	
	"(1) 
מועד ההשקעה חל, לגבי חברת מטרה – בתקופה שמיום כ"ה בטבת התשע"א (1 בינואר 2011) עד יום ג' בטבת התש"ף (31 בדצמבר 2019), ולגבי חברה מתחילה – בתקופה שמיום כ' בטבת התשע"ו (1 בינואר 2016) עד יום ג' בטבת התש"ף (31 בדצמבר 2019)". 
זאת כאמור הארכה של הוראת השעה לגבי המסלול הקיים והקביעה של הוראת השעה לגבי - - -


<היו"ר משה גפני:>
אני מציע לבטל את המועד, להפוך אותו לקבע ואתם תצטרכו בסוף למה יש בעיה עם זה. 

<ליאת גרבר:>
"(ג)
בפסקה (2), במקום "היחיד" יבוא "המשקיע", אחרי "בחברת המטרה" יבוא "או בחברה המתחילה, לפי העניין" ובסופה יבוא "ואם המשקיע הוא שותפות של יחידים – השותפים לא שינו את חלקם בשותפות במשך כל תקופת ההטבה".

אלה שוב ההתאמות של השותפות. אני רק אסביר את העניין של שינוי החלק, יש סעיף בחוק הקיים שאומר שמשקיע לא יכול למכור את המניות שלו לאורך כל תקופת ההטבה. כשזה משקיעים בשותפות והשותפות היא שקופה, אם הם ישנו את החלק שלהם בשותפות, זה כאילו הם מכרו את המניות ולכן בא הסעיף הזה.  

<היו"ר משה גפני:>
אפילו אם שינו בכסף קטן?

<ליאת גרבר:>
זה לא קיים לגבי מי שמחזיק באופן ישיר, אז אין סיבה שזה יהיה קיים - - -

אני ממשיכה לקרוא:

	
	"(3)
בסעיף קטן (ג), במקום "היחיד בחברת המטרה" יבוא "המשקיע בחברת המטרה או בחברה המתחילה, לפי העניין" ובמקום "בחברה" יבוא "בחברת המטרה או בחברה המתחילה, לפי העניין";

	
	(4)
בסעיף קטן (ד), במקום "חברת המטרה בידי יחיד" יבוא "חברת המטרה או החברה המתחילה, לפי העניין, בידי משקיע";

	
	(5)
אחרי סעיף קטן (ד) יבוא:

	
	
	"(ה)
שר האוצר, לאחר קבלת חוות דעתו של המדען הראשי, רשאי, בתקנות, לשנות את התקופות הקבועות בפסקה (1) להגדרה "חברה מתחילה" שבסעיף קטן (א), וכן את הסכומים הקבועים בפסקאות (2) עד (4) להגדרה האמורה, ובלבד שגם לאחר השינוי כאמור ייכללו בהגדרה "חברה מתחילה" רק חברות הנמצאות בשלבי פיתוח או ייצור מוקדמים של מוצריהן".


<היו"ר משה גפני:>
עכשיו הבנתי מה עצבן אותו, באמת מעצבן. 

<עודד פורר (ישראל ביתנו):>
אני לא חושב שיש מקום לסעיף הזה בכלל. אתם מעבירים פה הוראת שעה, אתם אומרים שזאת הוראת שעה עד 2019, וכבר מכניסים בהוראת שעה ששר האוצר יוכל לשנות את ההגדרות. אלה הגדרות קרדינליות, זה ישפיע מהותית על כל מי שזכאי או נכנס בתוכו. 

<ליאת גרבר:>
המטרה היתה לתת איזושהי גמישות, מאחר שקשה לקלוע בדיוק. אם פתאום נראה שחברה מתחילה זה לא שלושה וחצי, זה חמישה מיליון, נוכל להקל על התנאים, ובלבד ששמרנו – הסיפא אומרת שאנחנו שומרים על המסגרת, שזה בעצם רק חברות מתחילות, אבל מה היא חברה מתחילה? 

<היו"ר משה גפני:>
עודד צודק. אני לא השתתפתי בישיבות שהכנתם את החוק הזה. אנחנו מדברים על חוק, שכבר קיים למעלה משלוש שנים. אנחנו לא מדברים על משהו חדש שנעלם לגמרי, אנחנו יודעים – יודעים גם מה היה, יודעים גם מה מתפתח, אתם יודעים גם למה אתם רוצים לשנות את זה, ואתם מחליטים לעשות את זה הוראת שעה, מה שאני חולק עליו, ואתם אומרים גם שאתם תשנו את הוראת השעה הזאת אחרי הרבה שנים, ואתם לא קובעים אותה קבועה ואומרים שר האוצר. תחליטו או שאתם מורידים את הפסקה הזאת, כמו שהוא מציע, ואם לא – כל דבר כזה צריך לבוא לאישור ועדת הכספים. 
<צפריר נוימן:>
המטרה בציון של המילה תקנות לעומת חוק זה שמבחינה בירוקרטית זה הליך הרבה יותר מהיר. אם רוצים להקל באיזושהי צורה, לא צריך לצאת לכל התהליך של חקיקה. 

<היו"ר משה גפני:>
אבל אין כתבתם תקנות בלי אישור של הכנסת?

<מיקי לוי (יש עתיד):>
עזוב, תשאירו תקנות באישור ועדת הכספים. 

<אמיר רשף:>
הרציונל הוא כמו שליאת הסבירה. יכול להיות שנגלה ששני מיליון לשנה מוציא נתח גדול מהחברות הפוטנציאליות ונרצה לקבוע שניים וחצי. 

<ליאת גרבר:>
הרעיון היה להקל. 

<עודד פורר (ישראל ביתנו):>
תכתבו בסעיף הזה שזה רק לקולא, ששר האוצר יוכל רק להקל ולא להחמיר. 

<ליאת גרבר:>
מבחינתנו זה מקובל. אנחנו מקבלים את ההערה של היושב ראש ושל חבר הכנסת מיקי לוי, שזה באישור ועדת הכספים. 

	
	"(ו)
השקיע משקיע בחברה מתחילה, השקעה מזכה, תבחן הרשות – 

	
	
	(1)
מדי שנת מס עד תום תקופת ההטבה – אם מתקיימים שניים אלה: 

	
	
	
	(א)
בחברה ממשיכים להתקיים התנאים שבפסקה (6) להגדרה "חברה מתחילה" שבסעיף קטן (א);

	
	
	
	(ב)
יותר מ-50% מהוצאות החברה, באותה שנת מס, הוצאו בישראל".


רציתי להסביר את סעיף קטן (ו). התנאים שקבענו ברגע שהמדען הראשי מאשר למשקיע שהתנאים התקיימו, המשקיע יוצא לדרך וקיבל ודאות שההשקעה שלו מוכרת ומזכה בהטבות. סעיף קטן (ו) אומר שהמדען הראשי ממשיך לבחון את החברה, זה לגבי החברה, זה לא פוגע במשקיע, הוא פשוט ממשיך לבדוק את התנאים שהתקיימו בפסקה (6), שהם ה-70% הוצאות מו"פ ושהמוצר בבעלותה, כדי לוודא שהיא לא הפכה לחברת נדל"ן לצורך העניין. 

<עודד פורר (ישראל ביתנו):>
כמה זמן תהליך הבחינה הזה?

<ליאת גרבר:>
בכל שנת מס הוא בודק אותה ומוודא שהיא עדיין עומדת בתנאים. 

<עודד פורר (ישראל ביתנו):>
כמה זמן?
<ליאת גרבר:>
בתקופת ההטבה, שלוש שנים. 

<אייל לב-ארי:>
מה זה נקודת הזמן מדי שנת מס, מתי הוא בודק? בסוף שנת מס?
<אראל מרגלית (המחנה הציוני):>
מה 70%? 70% צריך להיות מוקצה להוצאות למחקר ופיתוח?

<ליאת גרבר:>
במישרין או בעקיפין.

<אראל מרגלית (המחנה הציוני):>
כלומר, אם החברה מתחילה להשקיע בשיווק בחוץ לארץ, גומרים אותה. 

<היו"ר משה גפני:>
אראל, זה לא בסדר, אנחנו באמצע המשפט. אני מבקש תשובה לאייל, מה זה נקודת הזמן שעליה מדובר?
<ליאת גרבר:>
אנחנו מציעים שזה יהיה בתום שנת המס. 

<היו"ר משה גפני:>
אז צריך לכתוב את זה. 

<קריאה:>
לאחר פרסום הדוחות הכספיים. 

<אראל מרגלית (המחנה הציוני):>
70% לא נראה לך קצת מוגזם?
<באסל גטאס (הרשימה המשותפת):>
ההסבר היה ש-70% מההוצאות זה במישרין או בעקיפין, גם הנהלת חשבונות. 

<היו"ר משה גפני:>
אני ביקשתי 60%. 

<ליאת גרבר:>
כל מה שקשור באיזשהו אופן - - -
<באסל גטאס (הרשימה המשותפת):>
אתה לא מרוצה מזה?

<יקי ינאי:>
אם יש הבהרה שזה כולל שיווק, זה בסדר. 

<היו"ר משה גפני:>
היתה הבהרה. 

<אייל לב-ארי:>
בתום שנת מס?

<ליאת גרבר:>
כן, בתום שנת מס. 

לגבי פסקה (ב) ש"יותר מ-50% מהוצאות החברה...הוצאו בישראל", קיבלנו איזושהי הערה, שיכול להיות שיש הוצאות שהחברה נאלצת להוציא ואין מוצר כזה או שירות כזה בישראל, לדוגמה שירותי ענן שקיימים רק בחוץ לארץ, ולכן היינו רוצים להוסיף משפט שאומר שמנהל רשות המסים והרשות יהיו רשאים לקבוע כללים באשר למרכיבי הוצאות מחקר ופיתוח, שלא ניתן להוציאם בישראל. 
<היו"ר משה גפני:>
איפה את מבקשת להוסיף את זה?

<ליאת גרבר:>
לגבי ההוצאות בישראל, אנחנו רוצים ש-50% יהיה בישראל, אבל שתהיה איזושהי הקלה שאומרת שאם מדובר בהוצאה לגבי שירות או מוצר שמנהל רשות המסים והרשות קבעו שזאת הוצאה, שלא ניתן לקבל את השירות או המוצר הזה בישראל, לא יספרו את ההוצאה הזאת במניין הוצאות החברה ויוכלו להקל לגבי הדרישה הזאת. 

<עודד פורר (ישראל ביתנו):>
גם לגבי הוצאות שיווק בחוץ לארץ? 
<ליאת גרבר:>
לא, זה הוצאות שצריך להשתכנע שאין לגביהם השירות הזה בישראל. 

<עודד פורר (ישראל ביתנו):>
אבל אם אני צריך למכור בחוץ לארץ? 
<ליאת גרבר:>
יש לך 50% שאתה יכול לעשות בחוץ לארץ – זה יש. 
<היו"ר משה גפני:>
זה סעיף אחר לגבי מה שאתה שואל על השיווק. 

<עודד פורר (ישראל ביתנו):>
זה בסעיף הזה. אתה צריך להוציא 50% מההוצאות שלך בישראל. אם אתה מוכר רק בישראל נניח, אז רק בישראל אתה מוציא 50%. אבל אם אני מוכר בחוץ לארץ ואני צריך להשקיע עוד כסף לשיווק בחוץ לארץ, זה לא נספר לי בהוצאות בישראל. זה לא קשור, זה סעיף נפרד מהסעיף של ה-70%, זה לא קשור למחקר ופיתוח. 
<ליאת גרבר:>
נכון. 

<אמיר רשף:>
ככלל, אנחנו רוצים שההוצאות יהיו בישראל ושהפעילות תהיה בישראל, אבל קיבלנו הערה, היום ההיי-טק הולך יותר ויותר להשתמש בכל מיני מוצרי מדף, שירותי ענן שקונים דרך האינטרנט. בדרך כלל מסתמכים על חברות בין לאומיות שמספקות אותם. יש חברות, בעיקר חברות קטנות, ששירותי הענן האלה, שמחליפים את חדר שרתי המחשב לצורך העניין או ניסויים קליניים, אי אפשר לרכוש את זה בישראל, וזה נתח גדול מאוד מהוצאות החברה. לא רצינו להגיע למצב שבגלל שאת אותו שירות אי אפשר לקנות בישראל, אין מוצר תחליפי בישראל, זה מה שיפיל את החברה, ולכן אנחנו מציעים את סעיף קביעת הכללים. 
<יקי ינאי:>
היכולת של המשקיע להשפיע על החברה היא מאוד טובה בשנה הראשונה. לאחר מכן אלוהים יודע מה יקרה, כי יכול להיות שהם יעשו סיבוב, שניים, שלושה. השאלה אם אפשר את אותו 50% להגדיר שיהיה רלוונטי לשנת ההטבה, בלי הזנב  הזה של השנתיים אחורה. אני עכשיו השקעתי, אני אומר לך: תעשה בבקשה את הניסויים הקליניים בישראל ואל תבלבל לי את המוח. 

<אמיר רשף:>
אבל אז הוא יכול להוציא את כל הפעילות מישראל ורק לרשום את הידע בישראל? לא לזה התכוונו. 

<אבי חסון:>
דווקא ניסויים קליניים זה קל, כי ניסויים קליניים זאת בדיוק דוגמה להוצאה כזאת, שתוחרג מתוך סך ה-100% ולא תיכלל בכלל - - - 

<היו"ר משה גפני:>
חבר'ה, אין לנו כל הזמן שבעולם. אתם רוצים לדחות את זה בשבועיים?

<באסל גטאס (הרשימה המשותפת):>
אבל זאת פעם ראשונה שמתקיים על זה דיון?

<היו"ר משה גפני:>
כן, זאת ישיבה אחת. 

<באסל גטאס (הרשימה המשותפת):>
בישיבה אחת - - -
<היו"ר משה גפני:>
מה השאלה, אנחנו עושים את זה כל הזמן, אוי ואבוי אם לא. זה חוק טוב. אפשר להתקדם בבקשה. 

<ליאת גרבר:>
	
	"(2)
במועד הקובע – אם מתקיימים שניים אלה: 

	
	
	(א)
מלוא סכום ההשקעה המזכה שהושקעה בחברה הוצא בידי החברה עד המועד הקובע במישרין לשם קידומו ופיתוחו של המוצר בפיתוח; המדען הראשי ומנהל רשות המסים רשאים לקבוע, בכללים שיפורסמו ברשומות, סוגי הוצאות שיראו אותן כהוצאות שמתקיימות לגביהן הוראות פסקת משנה זו".


התנאי הזה אומר שהחברה צריכה להוציא את כל הסכום שהושקע בה, שהוא השקעה מזכה, לקידום ופיתוח של המוצר בפיתוח. כאן אנחנו משאירים את המדען. 

	
	
	"(ב)
יותר מ-50% מהוצאות החברה בתקופה הנוספת, הוצאו בישראל; לעניין זה, "התקופה הנוספת" – התקופה שתחילתה בתום תקופת ההטבה וסיומה במועד הקובע" - -


<עודד פורר (ישראל ביתנו):>
זאת אומרת זה עוד שנתיים?

<ליאת גרבר:>
כן. 

<עודד פורר (ישראל ביתנו):>
זאת אומרת שמה שעשיתם זה לא שלוש שנים 50% מוציאים בישראל, אלא חמש שנים 50%. 

<ליאת גרבר:>
נכון. 

<עודד פורר (ישראל ביתנו):>
דווקא חברת סטרט-אפ שמצליחה, אמורה לצאת לשווקים בחוץ לארץ. 

<ליאת גרבר:>
אבל אנחנו לא רוצים לעודד חברה כזאת. 

<קריאה:>
אנחנו רוצים חברה שתפעל רק בישראל. 

<צביקה לייבוביץ:>
אלא אם כן ההוצאה הוצאה במלואה לפני זה. 

<ליאת גרבר:>
אני ממשיכה לקרוא את סעיף (ב): "- - ואם מלוא סכום ההשקעה המזכה שהושקעה בחברה הוצא בידי החברה לפני המועד הקובע – שסיומה במועד שבו הוצא מלוא הסכום כאמור".
<היו"ר משה גפני:>
מה אתה מציע?

<עודד פורר (ישראל ביתנו):>
עד שלוש שנים, סביר, אבל ברגע שאתה מותח את התקופה הזו כבר לחמש שנים, זה נהיה לא סביר לחברה שאתה רוצה שבסוף – חברת סטרט-אפ שמצליחה אמורה להפוך להיות גלובלית, היא אמורה לפעול יותר בחוץ לארץ, היא אמורה אולי לגייס כסף בחוץ לארץ. 

<אבי חסון:>
אני אנסה לייצג אותן פה. ההתייחסות פה היא להשקעה, שעל בסיסה ניתנה ההטבה, כלומר: אם אותה חברה נניח בשנה השלישית גייסה 10 מיליון דולר נוספים ועכשיו מתרחבת לפעילות בחוץ לארץ, אבל את הכסף שבגינו שולמה ההטבה היא כבר השקיעה, אין שום בעיה עם זה, זה בסדר גמור. אנחנו רוצים לוודא שהכסף שעליו ניתנה ההטבה הוצא ברובו בישראל, במידת האפשר. 
<היו"ר משה גפני:>
לא ההתרחבות. 

<אבי חסון:>
בדיוק, התרחבות זה אהלן וסהלן. 

<ליאת גרבר:>
	
	"(ז)
מצאה הרשות בבחינה לפי סעיף קטן (ו) כי לא מתקיים בחברה מתחילה תנאי מהתנאים המפורטים באותו סעיף קטן (בסעיף קטן זה – ההפרה), תהיה החברה חייבת במס על הסכומים כמפורט להלן, לפי העניין, בשיעור הגבוה ביותר הקבוע בסעיף 121 לפקודה, בתוספת הפרשי הצמדה וריבית כהגדרתם בפקודה מהמועד שבו מצאה הרשות כי התקיימה ההפרה עד מועד התשלום בפועל". 


זה סעיף מאוד מרכזי, זה השינוי המרכזי שעשינו במסלול הזה. במסלול הקיים, כאמור, המשקיע הוא זה שהיה צריך להחזיר את הכסף, במידה שהחברה לא עמדה בתנאים, וזה מה שפגע באטרקטיביות של הסעיף הזה, כי זה יצר חוסר ודאות למשקיעים. עכשיו אמרנו שאם החברה לא עומדת בתנאים, החברה היא זו שתחזיר את ההטבה שקיבל המשקיע. הסעיף הזה אומר ששיעור המס הוא שיעור מס של יחידים, מאחר שרק יחידים יכולים להשקיע. 

<אייל לב-ארי:>
שיעור מרבי, שהוא היום בערך 48%?
<ליאת גרבר:>
כן. 

<אייל לב-ארי:>
שאלנו אתכם לפני זה מה קורה במקרה של פירוק של חברה. גם אז במהלך תקופת ההטבה וגם אז בגלל שהיא התפרקה, היא כבר לא עומדת בתנאים שקבועים בחוק, איך תתייחסו לזה?
<צביקה לייבוביץ:>
הסעיף הזה הוא סעיף הבקרה, מטרתו לבדוק שבאמת הכספים שהוזרמו לתוך החברה אכן שימשו לפעילות. ברגע שהשתמשו בהם לפעילות, הכול תקין. 

<באסל גטאס (הרשימה המשותפת):>
גם אם הם פשטו את הרגל?

<צביקה לייבוביץ:>
נכון, גם אם החברה לא צלחה. יכול להיות שנעשה שימוש לא ראוי בכספים אז בנושא של הסנקציה. 
<באסל גטאס (הרשימה המשותפת):>
אולי לא עקבתי אחרי הכול מההתחלה, הכסף זה מענק, אין למדינה תמורה - - -
<אמיר רשף:>
אין פה כסף של המדינה, זאת הטבת מס, מכירים בהשקעה כהוצאה מוכרת. 

<ליאת גרבר:>
	
	"(1)
לעניין הפרת תנאי מהתנאים שבסעיף קטן (ו)(1) או (2)(ב) – מלוא סכום ההשקעה המזכה שהושקעה בחברה;

	
	(2)
לעניין הפרת התנאי שבסעיף קטן (ו)(2)(א) – סכום השווה להפרש שבין מלוא ההשקעה המזכה שהושקעה בחברה לבין החלק מסכום ההשקעה המזכה שהוצא בידי החברה עד המועד הקובע כאמור באותו סעיף קטן".


סעיף (2) אומר שאם חלק מההשקעה המזכה היא כן הספיקה להוציא, למרות שהיא היתה צריכה להוציא את הכול, היא הוציא רק חלק – הקנס לצורך העניין, או הפרת הסנקציה תיחשב רק לגבי החלק שאותו היא לא הוציאה. 

<קריאה:>
החלק היחסי. 

<ליאת גרבר:>
כן. 

	
	"(ח)
מצאה הרשות כי התקיימה הפרה כאמור בסעיף קטן (ז), תודיע על כך למנהל רשות המסים.

	
	(ט)
על חוב החברה לפי סעיף קטן (ז) יחולו הוראות הפקודה לעניין שומה וגבייה.

	
	(י)
קיבל המשקיע מחברת המטרה – במהלך התקופה שממועד ההשקעה עד תום תקופת ההטבה, או מהחברה המתחילה – במהלך התקופה שממועד ההשקעה עד המועד הקובע, סכום כלשהו, במישרין או בעקיפין, יופחת הסכום האמור מחישוב סכום ההשקעה המזכה לעניין סעיף זה; הוראות סעיף קטן זה לא יחולו על דיבידנד כהגדרתו בחוק החברות, התשנ"ט–1999‏."


המטרה של הסעיף שלא יהיה פה הליך סיבובי של כסף שנכנס לחברת המטרה ויוצא חזרה למשקיע, למעט דיבידנד שהוא סכום שניתן בגין השקעה במניות. 

	
	"3.
	אחרי סעיף 20 לחוק העיקרי יבוא - -


<ספי זינגר:>
ראש הרשות או מי שהוא הסמיך לכך. 

<ליאת גרבר:>
	 
	" 
	"מסירת ידיעות ומסמכים
	20א.
	ראש הרשות או מי שהוא הסמיך לכך מבין עובדי הרשות, רשאי לדרוש מחברת מטרה או מחברה מתחילה למסור לו כל ידיעה ומסמך הדרוש לרשות לשם מילוי תפקידיה לפי פרק זה."

	תחילה
	4.
	תחילתו של חוק זה ביום כ' בטבת התשע"ו (1 בינואר 2016)".


<היו"ר משה גפני:>
בואו נעשה סדר איפה הבעיות. קודם כל בעיה אחת פתרנו, לאבי חסון קוראים המדען הראשי. 

דבר שני, לגבי הנושא של מוסדות להשכלה גבוהה וכל הקבוצה הזאת, אתם בודקים את העניין, ולנוסח שיגיע למליאה יתווספו עוד דברים בהתאם לרוח הדברים שנאמרו כאן. 

לגבי הנושא של שר האוצר שירצה לשנות לפי ייעוץ של המדען הראשי וכו', אם אכן יביאו תקנות או שיביאו את השינויים, הכול צריך להיות באישור ועדת הכספים. 

לגבי הוראת השעה, נבצר מבינתי להבין למה אי אפשר לעשות את זה הוראת קבע, חוק. אם יהיו בו שינויים, אם יש בעיה שאתם חוששים ממשהו, נתקן. בואו נתקן פה עכשיו. 

<אמיר רשף:>
ברגע שנותנים איזושהי הטבת מס, מן הסתם יש איזו עלות. 
<היו"ר משה גפני:>
אתה מזכיר לי את הנושא של הפריפריה, להוסיף 12 חודשים. 

<ליאת גרבר:>
באזור פיתוח א'. 

<היו"ר משה גפני:>
מה שהיה בחוק הקודם, להוסיף גם את החברות. 

<ליאת גרבר:>
ה-12 חודשים אזור פיתוח א' לפי חוק עידוד להשקעות הון. 

<אמיר רשף:>
אנחנו רוצים לתמרץ פה את ההשקעות, ונכון לעכשיו אנחנו רוצים את ההשקעות בחברות ממש בתחילת הדרך. 

<היו"ר משה גפני:>
נרצה את זה גם בעוד 10 שנים.

<אמיר רשף:>
יכול להיות שלא.

<היו"ר משה גפני:>
יכול להיות שלא, אז נשנה. 

<אמיר רשף:>
אבל זה עולם מאוד דינמי, בטח חברות ההיי-טק, בטח ההשקעות שלהן. 
<היו"ר משה גפני:>
אני רוצה לשאול שאלה, אפשר לקבוע בחוק שהחוק הזה הוא חוק קבוע, אבל יכולה הממשלה ב-2019 לבטל את זה, אפשר לעשות דבר כזה בחוק? אני אומר משהו אחר לגמרי, אני לא אומר הוראת שעה, אני אומר קבוע, אבל אני מאפשר בחוק שאם ב-2019 יתברר שהחוק לא עומד ביעדו, מזה חוששים, נכתוב ששר האוצר או הממשלה רשאים ב-2019 לבטל את החוק. 

<אמיר רשף:>
אפשר לעשות הפוך, שזה עד 2019, אבל ששר האוצר, באישור ועדת הכספים יאריך לפרקי זמן שנקבע, אם שנתיים או ארבע שנים. 

<היו"ר משה גפני:>
להאריך, לא לקבוע פרקי זמן. 

<אמיר רשף:>
בסדר, אפשר להאריך את התקופה. זה יהיה עד סוף 2019. 

<ספי זינגר:>
אי אפשר להאריך בלי הגבלה, אחרת זה קבע. אפשר להאריך את זה לעוד תקופה, נניח עוד ארבע, חמש שנים. 
<היו"ר משה גפני:>
אם אני רוצה להאריך, אפשר להאריך בלי הגבלת זמן, מה הבעיה? זאת לא בדיוק הוראת שעה, אני לא אוהב את הוראת השעה הזאת, אני חושב שזה לא נכון. 

<ספי זינגר:>
אם הוראת שעה או לא, זאת החלטה של הוועדה אם הוראת שעה או לא, אבל אם קובעים הוראת שעה ורוצים להאריך אותה לא בחקיקה ראשית, אני חושב שנכון להגביל - - - 

<היו"ר משה גפני:>
חקיקה ראשית, אבל להאריך אותה בדיוק כמות שהיא. 

<ספי זינגר:>
אבל זאת לא חקיקה ראשית, זה יהיה בתקנות באישור ועדה. אני חושב שנכון שזה יהיה עוד פעם לתקופה מוגבלת, ולא שחקיקת משנה תהפוך הוראת שעה לחקיקת קבע. אפשר או לעשות את זה קבע או הוראת שעה, כמו שהוועדה תחליט, אבל אם קובעים הוראת שעה, אז נניח אם קובעים הוראת שעה לשלוש שנים או ארבע שנים, להאריך את זה לעוד תקופה של עוד שלוש, עוד ארבע שנים. 

<אמיר רשף:>
עוד ארבע שנים, ארבע פלוס ארבע. שר אוצר באישור הוועדה. 
<היו"ר משה גפני:>
סתיו, זה בסדר ההצעה הזאת? את בעד?

<סתיו שפיר (המחנה הציוני):>
אני בעד שאנחנו נתאם מה קורה בהמשך היום. 

<היו"ר משה גפני:>
בהמשך היום הולכות להגיע העברות חבל לך על הזמן, אני כבר מסוחרר מזה. 

<סתיו שפיר (המחנה הציוני):>
אבל לא יגיעו חברי כנסת. 

<היו"ר משה גפני:>
מהחטיבה להתיישבות אין. 

<סתיו שפיר (המחנה הציוני):>
זה דווקא לא דרך החטיבה להתיישבות, מעבירים להתנחלויות דרך מקום אחר הפעם. לא דרך החטיבה, מעבירים להם ישירות עכשיו. יש פה 64 מיליון שקל להתנחלויות. 

<היו"ר משה גפני:>
קודם כל, אנחנו תיכף נאשר את החוק, אבל אני מזמין אתכם לדיון הבא. ככה אנחנו "מוכרים כרטיסים", אבל אתם תקבלו את זה בחינם...
<אייל לב-ארי:>
לפי מה שמתגבש, השאלה עכשיו אם תהיה הסמכה להאריך את הוראת השעה לתקופה אחת או תקופות ולכמה זמן. 

<היו"ר משה גפני:>
אפשר להאריך לתקופות לארבע שנים כל תקופה. 

<אייל לב-ארי:>
לא תקופה אחת, תקופות נוספות שלא יעלו על ארבע שנים. 

<היו"ר משה גפני:>
כן, לתקופות נוספות שלא יעלו על ארבע שנים. 

<אמיר רשף:>
לא, תקופה אחת. 

<היו"ר משה גפני:>
לתקופות נוספות, כי בעוד ארבע שנים כשאנחנו מדברים על עוד שמונה שנים ירצו להאריך עוד פעם – האמת היא שלא, תקופה אחת, אתה צודק. 
<אמיר רשף:>
יש פה אלמנט של בקרה על הטבות שהמדינה נותנת. 
<היו"ר משה גפני:>
אתה צודק, אני מספיק התקפלתי, אני לא צריך להתקפל יותר. מאריכים את זה, אפשר להאריך את זה באישור ועדת הכספים בעוד תקופה נוספת של ארבע שנים. יסתיימו בעזרת השם ארבע השנים וירצו להאריך את זה הלאה, בוודאי שיצטרכו להפוך את זה להוראת קבע.

<מיקי לוי (יש עתיד):>
בחקיקה ראשית. 

<היו"ר משה גפני:>
כן, בוודאי, בחקיקה ראשית. 

<אייל לב-ארי:>
תקופה אחת נוספת, שלא תעלה על ארבע שנים. 
<היו"ר משה גפני:>
לתקופה אחת נוספת של ארבע שנים, לא שלא תעלה, אלא של ארבע שנים. 

<אמיר רשף:>
"לא תעלה" זה נותן גמישות לוועדה, תרצה שנתיים, תרצה שלוש. 

<היו"ר משה גפני:>
הצעת חוק המדיניות הכלכלית לשנים 2011 ו-2012. 
<אייל לב-ארי:>
תיקנו גם את היחיד או היחידים. 

<היו"ר משה גפני:>
כן, הוספנו יחיד או יחידים. כל מה שאמרנו יהיה בנוסח. 

<אייל לב-ארי:>
מה עם מועד ההשקעה? ההערות שעלו כאן לגבי מועד ההשקעה, ממתי מחשבים את מועד ההשקעה, האם מעצם מתן הכסף או - - -
<עודד פורר (ישראל ביתנו):>
אמרתם שתבדקו. אמרנו שאם הוא נתן הלוואה ושנה אחת - - -
<אמיר רשף:>
זה צריך להיות ממועד ההמרה. המועד שזה הופך למניות, זאת ההשקעה דה-פקטו וזה המועד שצריך להכיר בו. 
<עודד פורר (ישראל ביתנו):>
למה?

<אמיר רשף:>
כי זה היום שזה בסוף כסף בידי החברה, עד אז זה הבטחה. 

<עודד פורר (ישראל ביתנו):>
לא, הכסף זה כשנתנו לו את ההלוואה. אני נתתי את הכסף, אני רוצה שיזרום כסף לחברות. יכול להיות שמההתחלה יותר נוח לו לתת את זה כהלוואה, אחר כך הוא הפך את זה להשקעה. 

<מיקי לוי (יש עתיד):>
למה שנחשיב לו את זה אחורה? 
<עודד פורר (ישראל ביתנו):>
למה לא?

<מיקי לוי (יש עתיד):>
למה כן? מצד אחד אתה נותן לו אפשרות להיכנס בהלוואה. קרה משהו לחברה, אתה בורח. לא קרה משהו, אתה - - -
<עודד פורר (ישראל ביתנו):>
הם לא רוצים לפתוח את זה אחורה. 

<צביקה לייבוביץ:>
אני אנסה להסביר בקצרה מאוד. בחוק הזה הלכנו על הפרשנות הכי רחבה והכי מקלה. שים לב שאין פה הגדרות לא של צדדים קשורים, מהות המשקיע וכן הלאה, ותמורת זה חיפשנו את הוודאות למשקיע, אבל גם למנוע ויכוחים לאחר מכן איזו הלוואה זו, מכשיר פיננסי כזה או אחר. השקעת במניות, ברוב המצבים זה גם יהיה באותו יום, כלומר בא המשקיע, עשה את הבחינה שלו, יש לו רואה חשבון שבוחן את זה, זיהה, ישקיע, יזרים את המזומן, יונפקו לו מניות ובזה תם ונשלם כל הסיפור. באמת לדעתי אין צורך להרחיב עכשיו את היריעה של הבדיקות והתכנונים. 

<עודד פורר (ישראל ביתנו):>
אבל אם הוא אמר: אני שם את הכסף, עוד לא לקחתי את המניות מסיבות כאלה או אחרות, חצי שנה, שנה, אחר כך - - -
<ליאת גרבר:>
אבל אנחנו לא רוצים לאפשר את המשחקים האלה. 

<מיקי לוי (יש עתיד):>
הוא רואה איך המניות והעסק מתפתח, אז הוא ייקח את כספו, מה ההיגיון? וישאיר את האחרים בבוץ.  

<ליאת גרבר:>
והוא מקבל עדיפות על בעלי המניות. 

<באסל גטאס (הרשימה המשותפת):>
והוא ייהנה מהטבת המניות - - -
<מיקי לוי (יש עתיד):>
אז כולם יתנו הלוואה ויגידו: רגע, יש לי גם האופציה להפוך את זה למניות בבוא היום, אם החברה תצליח או לא תצליח. 
<באסל גטאס (הרשימה המשותפת):>
זה המצב היום. 

<ליאת גרבר:>
ואני אראה אם זה שווה לי או לא שווה לי. 

<עודד פורר (ישראל ביתנו):>
בכמה מקרים כאלה של פוילע שטיק נתקלתם בשלוש, ארבע שנים האלה, אנשים שנתנו הלוואות ואחר כך ברחו?

<באסל גטאס (הרשימה המשותפת):>
יש היגיון כלכלי גם בנושא של השקעה מותנית כהלוואת בעלים או הלוואה מומרת, למה? כי אם אתה סטרט-אפ והיום אתה צריך את ה-150,000 דולר הפרטי של אבי חסון, הוא יכתיב לך מה ערך החברה. הוא ייקח בתמורה ל-150,000 האלה 50% מערך חברה. כשהוא מעמיד את זה כהלוואה מומרת, בגלל שלקחת סיכון מוקדם יותר, בזמן הסיבוב הבא הוא לוקח discount מערך החברה של 10% או 20%. כלומר, יש היגיון כלכלי בעניין הזה. 

<מיקי לוי (יש עתיד):>
בוא נשמע בעלים של חברה. 

<יקי ינאי:>
אראל מאה אחוז צודק, רוב החברות מתחילות עם convertible debentures בהתחלה, אבל אני מכיר מעט מאוד משקיעים פרטיים, שירצו לפתוח את דוחות המס שלהם שנה אחורה, זאת אומרת: פה אתה אומר להם תפתח את הדוחות שנה אחורה, וזה לא רלוונטי לו. 

<אראל מרגלית (המחנה הציוני):>
אתם אומרים שברגע שהוא משקיע, הוא צריך לקבוע ערך, גם אם זה סיבוב מאוד מאוד קטן, זה מאוד לא נוח לו. 

<ליאת גרבר:>
- - - אתם גם מחפשים את זה.
<אראל מרגלית (המחנה הציוני):>
אבל את צריכה להבין, שאם אין השקעה, הוא מן הסתם לא יקבל את הכסף שלו בחזרה. את צריכה רק להבין, שהבטוחה של ה-convertible debenture היא כלום. 
<היו"ר משה גפני:>
מה הסיכום? תנו לגמור את העניין הזה. אתם לא מסכימים, אולי בכל זאת?

<צביקה לייבוביץ:>
לא. 

<אראל מרגלית (המחנה הציוני):>
ברגע שהוא שם convertible debenture, הוא לא מקבל את ההטבה. ברגע שהוא ממיר את זה, הוא מקבל את ההטבה לתוך הסיבוב, אבל מחשיבים לו את זה מרגע ההשקעה שלו. 

<היו"ר משה גפני:>
אני מצטער, אין לי יותר זמן לעניין הזה, אני מציע כדלהלן – מי שרוצה, שיגיש הסתייגות על העניין הזה, אנחנו נפיל את ההסתייגות כאן, נביא את זה למליאה ועד אז ננסה להגיע להסכמה. תהיו יותר נחמדים...
<ליאת גרבר:>
אומרים כאן שהם לא ירצו לתקן את הדוחות אחורה. 
<היו"ר משה גפני:>
הוא צודק, הדוחות אחורה זאת עבודה. 

<ליאת גרבר:>
אנחנו מסכימים שברגע שזה הופך למניות - - -

<אראל מרגלית (המחנה הציוני):>
לא, זה לא בדיוק ככה, במקום שהוא ידווח לך בשנה שבה הוא עושה את ההשקעה שזה convertible debenture, נגיד שזה לוקח שנה, אז הוא ידווח לך בשנה הקודמת, יראה לך את זה על השנה הקודמת ותכירי לו בזה, זה הכול, מה הבעיה? 

<ליאת גרבר:>
ואם זה אחרי שלוש שנים או ארבע שנים?

<אראל מרגלית (המחנה הציוני):>
אם זה שלוש שנים, ההטבה גמורה. 

<היו"ר משה גפני:>
אתה תגיש הסתייגות, או אתם תגישו הסתייגות. אל תצביעו על ההסתייגות שלכם, נפיל אותה. את השיח שאתה מנהל איתה, שאני רואה שאתה מצליח להתחיל לשכנע אותם, תנהל עד שזה יגיע למליאה.  

<ליאת גרבר:>
חשבתי שזה דווקא הפוך. 

<היו"ר משה גפני:>
אבל לנהל את השיח הזה. 

<אראל מרגלית (המחנה הציוני):>
אי אפשר לקבוע ערך, כשאתה שם כמה גרושים - - - 

<ליאת גרבר:>
אבל אתה גם אומר, שרק כשזה יהפוך למניות הוא יקבל. 

<אראל מרגלית (המחנה הציוני):>
כן, אבל אני שמתי את הכסף שם שנה קודם. 

<באסל גטאס (הרשימה המשותפת):>
אבל את לא מסכימה לתת לו את ההטבה ברגע שהוא העמיד את ההלוואה. 
<ליאת גרבר:>
כי אתם רוצים לתת לו לבחור - - - 

<באסל גטאס (הרשימה המשותפת):>
אני אומר לך שככה עולם הסטרטאפים. 

<אראל מרגלית (המחנה הציוני):>
ליאת, זה ככה עובד, תמצאי את הדרך. 

<ליאת גרבר:>
אין בעיה, אנחנו נותנים להם - - -

<היו"ר משה גפני:>
ליאת, אני אוסר עליך לתת עכשיו תשובה שלילית. אני מבקש שהדיאלוג יימשך, יהיה לכם זמן לדבר על העניין הזה. 

<מיקי לוי (יש עתיד):>
אבל תבדקו רק עד שנה אחורה, ואולי אפשר לחיות עם זה. 
<היו"ר משה גפני:>
מיקי, אני רוצה שהחוק יעבור. 

<מיקי לוי (יש עתיד):>
אני נותן להם פתח, גם אני רוצה. 

<היו"ר משה גפני:>
לכן אני לא רוצה לעכב את זה. 

<צביקה לייבוביץ:>
טווח של שנה. 
<היו"ר משה גפני:>
טוב. 

<מיקי לוי (יש עתיד):>
הנה, בבקשה. 

<קריאה:>
ממועד ההמרה עד אותה שנת מס. 

<צביקה לייבוביץ:>
לא, אם מדובר באותה שנת מס, זה יכול לתת עד פער של שנה, זה מסתדר?

<אראל מרגלית (המחנה הציוני):>
זה יותר טוב מכלום. 

<מיקי לוי (יש עתיד):>
מצוין. 

<אראל מרגלית (המחנה הציוני):>
מה שיקרה זה שלא יתנו לחברה כסף עד ינואר. 

<מיקי לוי (יש עתיד):>
זה בסדר. 

<היו"ר משה גפני:>
יפה, כל הכבוד לכם, תבואו ככה כל פעם עם גמישות. 

<מיקי לוי (יש עתיד):>
אז תתקנו את השנה אחורה, שלום על ישראל. 

<היו"ר משה גפני:>
אנחנו מתקנים את זה. 

רבותי, הצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) (תעשייה עתירת ידע – הוראת שעה), התשע"ה-2015, עם כל התיקונים שהיו פה.
<אראל מרגלית (המחנה הציוני):>
לי מותר להצביע, מה דעתך?

<היו"ר משה גפני:>
לא, אל תצביע. חבר הכנסת אראל מרגלית לא מצביע בהצעת החוק הזאת. מי בעד הצעת החוק לקריאה שנייה ושלישית? מי נגד? מי נמנע? 

הצבעה

בעד – 4

נגד – אין

נמנעים – אין

ההצעה להעביר את הצעת חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5) (תעשייה עתירת ידע – הוראת שעה), התשע"ה-2015, לקריאה שנייה ושלישית כולל התיקונים נתקבלה. 
<היו"ר משה גפני:>
הצעת החוק אושרה לקריאה שנייה ושלישית. אני מודה לכם, תודה רבה. 

<דן וילנסקי:>
כבוד היושב ראש, אני לא בקי בתהליכים, מה לוח הזמנים עכשיו? המשקיעים רוצים להשקיע. 

<היו"ר משה גפני:>
תאריך התחולה של החוק הזה האחד בינואר 2016. רבותי, לא הסברתם לי, ואני לא מבקש יותר הסברים, למה זה היה דחוף. 

<קריאה:>
בגלל שזה מסתיים - - -

<היו"ר משה גפני:>
לא מסתיים שום דבר, הכול בסדר, היה אפשר לאשר את זה בשבוע הבא ולהביא את זה למליאה בשבוע הבא. שנת מס מתחילה, ככה הסברתם לי, אולי שיניתם את זה, מהאחד בינואר עד 31 בדצמבר. 

<ליאת גרבר:>
אבל שבוע הבא זה כבר ינואר. 

<היו"ר משה גפני:>
אז מאשרים את זה מהאחד בינואר. 

<ליאת גרבר:>
צריך לתת ודאות לחברות. 

<היו"ר משה גפני:>
אין לכם הסבר, למה אתם כל הזמן לוחצים עלי. 

תודה רבה, הפסקה חמש דקות ונמשיך את הדיון על ההעברות בשעה 12:00. 

<(הישיבה נננעלה בשעה 11:55.)
>

